Jose Maria Iparragirre - Wikipedia, entziklopedia askea.\neuskal poeta eta musikaria\nJose Maria Iparragirre Balerdi (Urretxu, Gipuzkoa, 1820ko abuztuaren 12a – Itsaso, Gipuzkoa, 1881eko apirilaren 6a) olerkaria, euskal abeslari eta musikagilea izan zen, "nazio olerkigile"tzat hartua. Hark sortuak dira, besteak beste, Gernikako Arbola eta Agur Euskalerria kantuak. Musikaren eta poesiaren ikuspegitik haren lanak berritzaileak eta sakonak izan ez baziren ere, sentimenduen aldetik Iparragirrek eragin itzela izan du euskal kulturan, Polonian Adam Mickiewiczek eta Italian Alessandro Manzonik izandakoaren antzekoa.\nUrretxu, 1820ko abuztuaren 12a\nEzkio-Itsaso, 1881eko apirilaren 6a (60 urte)\nJose Agustin Iparragirre\nbertsolaria, musikaria eta idazlea\nHaren bizitzako 60 urtean izan zituen Euskal Herriak bere historiako eraldaketa garrantzitsuenetariko batzuk. Eraldaketa horiek Erregimen Zaharraren krisialdiarekin hasten dira, gero krisi horren ondorioz karlistaldiak etorri ziren, eta Iparragirreren bizitzaren hondarrean Euskal Herriko industrializazioa izan zen. Arteari dagokionez, Erromantizismoaren arrakasta garaian bizi izan zen Iparragirre, eta horrek haren estiloan eragin nabarmena izango zuen, gizabanakoaren errealizazio pertsonalerako eta askatasun kolektiborako sentimendua eta irrika indartuta. Hori islatuta ageri da Jose Maria Iparragirreren jarduera guztietan, hala nola haren olerki eta abestietan. Bertsolaritza zaharrean Euskal Herriko Erromantizismo artistikoaren pertsonaiarik nabarmenena da, eta haren Gernikako Arbola ereserkia euskaldunen nortasun ikur bilakatu da.\nOrmaiztegiko Zumalakarregi Museoan dagoen Iparragirreren erretratua.\nAltzola etxea, Urretxu, Iparragirreren jaiotetxea.\nUrretxuko (Gipuzkoa) antzinako kale nagusiko Altzola etxean jaio zen, Bere gurasoak Jose Agustin Iparragirre Aranburu eta Francisca Manuela Balerdi Eskorta ziren. 1820. urtean. Aita, gozoki denda baten jabea zen. Zerainen maisu ziharduen osaba batekin egin zituen lehen ikasketak. Hamaika urterekin Gasteiza bidali zuten gurasoek ikastera, baina laster itzuli zen. Hamahiru urte zituela gurasoak Madrila aldatu ziren, baina berehala, 1833. urtean, Lehen Karlistaldia piztu zen, eta ihesi gurasoei ezer esan gabe osabaren etxera joan zen.\n1834. urtean karlisten gudari talde batean sartu zen, Gipuzkoako lehen batailoian, 1839 arte. 1835eko uztailean, zauriturik atera zen Jose Maria nerabea Mendigorriko Guduan. Berriz zauritu zuten 1836ko apirilean Castejongo Guduan, zubiaren defentsan. Karlos erregenahiaren guardiako kide izan zen, eta erbesteko bidea hartu zuen harekin batera 1839ko irailean, Endarlatsatik. Frantzian jauntxo baten babesa izan zuen, eta Caroline Duprez abeslariarekin jardun zuen musika eta kantua ikasten, horretarako zituen berezko dohainak jorratzen. 1848an, frantziar agintariek erbesteratu egin zuten, 1848ko iraultzen giro nahasian jendaurrean Marseillesa abestu zuela eta.\nFrantzia, Italia, Suitza eta Alemanian barrena ibili ondoren, Londresen azaldu zen 1851n, abeslari. Mazarredo jeneralak abesten entzun zion, eta zigorrik gabe sorterrira itzultzea proposatu. Bilbora iritsi eta Madrila joan zen. Hantxe abestu zuen lehen aldiz, 1853. urtean, San Luis kafetegian, Juan Maria Blas Altuna piano-jotzailea lagun, bezperan konposaturiko Gernikako Arbola.\nGernikako Batzarretxearen Beirateen Aretoan dagoen Jose Maria Iparragirreren irudia.\nEuskal Herrira itzulita, 1855ean preso sartu zuten Tolosan, bere abestiek herriarengan pizten zuten sentimendu biziagatik. Tolosako justizia jauregiko kartzelan Jose Maria Iparragirre kantariak bere ama gogoan zuen, "Nere amak baleki" izeneko zortziko hunkigarria osatu zuen. Tolosako Topic Zentroan (Tolosako Nazioarteko Txotxongilo Zentroa) Iparragirreren txotxongiloa topatzerik dago,Enkarni Genuak opari. Euskal Herritik erbesteratu eta Espainian zehar ibili zen. Euskal Herrira itzuli eta Angela Kerexeta neska gaztea ezagutu zuen. Argentinara alde egitea eta han berarekin ezkontzea proposatu zion Iparragirrek.\nHartara, 1858ko abuztuaren 29an, Baionatik itsasontziz abiatu ziren Argentinara. Han ezkonduko ziren 1859ko otsailaren 26an, Iparragirrek 36 urte eta Angela Kerexetak 17 urte zituztela. Argentinan eta Uruguain artzain ibili zen 19 urtez, Euskal Herria beti gogoan. Azkenik, hango adiskide batzuek egindako diru ekarpenei eta haren omenez antolatutako kontzertu bati esker, Euskal Herrira itzuli ahal izan zen 1877. urtean.\nSorterrian berriro, eskean ibili arren, inoren laguntzarik gabe herriz herri kantatzen atera zuen bizimodua. Itsasoko (Gipuzkoa) baserri batean aurkitu zuen aterpe, harik eta 1881. urtean euripean lo egin ondoren pneumoniaz hil zen arte. Angelarekin zortzi seme-alaba izan zituen: Benigno, Frantziska, Angela, Luzia, Juan, Felisa eta Dominga.\nIparragirreren monumentua Urretxun\nOmenezko estatua Gernikan\nIparragirreren bertso edo abestien zerrenda ikusgai\nAgur Euskal Herria ("Gazte gaztetandikan" bezala ere ezaguna)\nAmeriketatik Urretxuko semeei\nFrancisco Esquivel jaunari\nGernikako arbola (Gernikako Arbolaren omenez)\nHara nun diran\nNere amak baleki edo Zibilak esan naute(Tolosako Justizia-jauregian preso zela idatzia).\nNere ongile maiteari\nUme eder bat edo Nere maitearentzat\n↑ «Jose Maria Iparragirre» euskonews&media topictolosa.\n↑ Uranga, Amagoia Gurrutxaga. «Gidoia» Berria (Noiz kontsultatua: 2020-08-16).\n↑ «Patrimonio. Euskal Herria Plaza» tolosaldea.eus.\n↑ a b «Zibilak esan naute - Wikiteka» eu.wikisource.org (Noiz kontsultatua: 2020-08-13).\n↑ «Ume eder bat - Wikiteka» eu.wikisource.org (Noiz kontsultatua: 2020-08-13).\n↑ «Zugana Manuela - Wikiteka» eu.wikisource.org (Noiz kontsultatua: 2020-08-13).\nIparragirre abila dela, Xenpelar bertsolariaren bertsoak.\nWikiesanetan badira aipuak, gai hau dutenak: Jose Maria Iparragirre\nIparragirreren lanak Klasikoen Gordailua webgunean.\nAinhoa Arozamena Ayala: «Jose Maria Iparraguirre Balerdi», Auñamendi Eusko Entziklopedia.\n(Gaztelaniaz) Artikulu luzea "Eusko News" webgunean\nGandiagaren bertsoak Iparragirreri\nMultimedia: Jose Maria Iparragirre\nAipu famatuak: Jose Maria Iparragirre\nJatorrizko testuak: Egilea:Jose Maria Iparragirre\nAzken aldaketa 31 martxoa 2022(e)an, 17:21(e)tan\nOrriaren azken aldaketa: 31 martxoa 2022, 17:21.


Bilbo Zaharra – Bilbao Ria 2000\nBilboko auzo tradizional eta historiko honek gizarte- eta hiri-narriadura nabarmena jasan zuen azken hamarkadetan. Hori dela eta, hiri-multzoan integratzeko xedez, Berroneratze Plana jarri zuen martxan Udalak, Eusko Jaurlaritzarekin eta Bizkaiko Foru Aldundiarekin elkarlanean.\nBILBAO Ría 2000k ere esku hartu zuen ekimen horretan, hiria berroneratzeko zenbait proiekturen bidez, hirigune historikotik hurbil dagoen auzo honetako konexioak hobetu eta zabaltzeko helburuz. Abandoibarrako lurzatiak salduta lortutako gainbalioen zati batekin finantzatu ziren jarduketa horiek.\nBILBAO Ría 2000k egindako obrek nabarmen hobetu zuten auzoaren konektagarritasuna hiriko erdigunearekin. Honako hauek azpimarra daitezke: Cantalojas zubia handitzea, zubiko plaza auzoko herritarrentzako elkargune bihurtu delako; Mariaren Bihotza plazaren eraberritze integrala, zeinaren bidez lurperaturik zegoen antzinako monasterioaren ondare historikoa berreskuratu den eta auzoko kultura-ekipamenduari balio erantsi handia eman zaion; eta, azkenik, Miribilla Eskola eraikitzea, inguruneko hezkuntza-eskaintza handitzeko.\nCantalojas zubi berria irekitzea\nMiribilla Eskolaren inaugurazioa\nMariaren Bihotza plaza eraberritzea\nInbertsioa: 21 M€\nBilbo Zaharreko jarduketak


ESTREINATU BERRIA « Blog del director\nZinemaldiko zuzendariaren blog hau abian jarri dugu gaur. Zuzendariaren bloga izango da, baina sinatzen duenaren bloga ere izango da, alegia, nirea, José Luis Rebordinosena. Izan ere, zinemaz, zehazki, eta ikus entzunezkoaz, oro har, arituko garenean bizitzaz ere arituko gara. Eta hor, batzuetan, ezinezkoa izango zait alderdi profesionala eta pertsonala, pertsonaren kargua, bereiztea.\nNire lehenengo bloga da. Ikus entzunezkoarentzako garai zailean jaio da bloga, baina, baita aldaketez eta eraldaketez jositako garaian ere. Hortaz, aukera garaia ere bada. Blog hau jaio denean denontzat ezaguna den hondamendiak Japonia suntsitu du, mundua asaldatuta eta liskar eta miseriez beteta dago, baina gure Euskal Herri txikiak esperantza unea bizi du, bakea inoiz baino gertuago baitago... Horixe da testuingurua. Testuinguru handia.\nTxikiak zera esan nahi du, hau dela Zinemaldiko zuzendari gisa emango dudan lehendabiziko urtea eta ilusio handiz hartu dudala ardura hori, tentuz baina baikor, zailtasunak zailtasun.\nHitz hauek amaitzeko bi gauza aipatu nahi nituzke:\nBata baldintza bat da. Pertsonak edo erakundeak iraintzen edo mintzen dituen iruzkinik ez dugu onartuko blogean. Kritikak ongi etorriak eta onartuak izango dira, noski. Baina kritikek ez dute zertan zerikusirik izan irainekin... Blog hau hainbat pertsonaren topaleku, iritziak trukatzeko eta eztabaidarako toki eta gune libre eta irekia izatea, eta, noski, bestearekiko, zuk bezala pentsatzen ez duenarekiko, ezberdinarekiko, errespetua ezinbesteko ezaugarri izango duen tokia izatea nahi dut.\nBestalde, blogean parte hartuko duzuenei pazientzia pixka bat eskatu nahi dizuet. Askotan, ezin izango dut luzaroan parte hartu. Desagertuta egongo naiz. Lanak markatzen didan erritmoak ez dit aukerarik emango blogari nik nahi nukeen denbora guztia eskaintzeko. Hala ere, bermatzen dizuet nire sinadura izango duten iruzkinak nik idatzitakoak izango direla, eta jakinarazpenak ez dituela beste inork nire izenean sinatuko.\n+ 9 = 13\tAún no hay trackbacks.\nMY BLOG DEBUT! »


admin@admin.com – Sortzen\nArgitalpenaren egilea admin@admin.com-(e)tik\nArgitalpenaren data 4 de urtarrila de 2022\nAurreko kurtsoan neuro-hezkuntzaren gaiaren inguruko sortu zen interesa ikusita, aurten formakuntza oso bat antolatu dugu. Formakuntza, honako ataletan banatu da:\nNeuroeducación: por una educación basada en la ciencia.\nGarun emozionala: amigdalatik gainazal prefrontalera\nDiziplina positiboa: bada zigorrik eta saririk gabeko heziketa?\nBeharrezkoak dira etxekolanak?\nHaur eta nerabe garuna. Nola egin garapen osasuntsu baterako akonpainamendua?\nHizlariak David Castrillo eta Ane Arribillaga izango dira, eta saioak Antsoaingo kulturgunean burutuko dira, bakoitzak 5€ kostua izanik.\nLehenengo saioa abenduaren 11n garatu zen baina oraindik jorratzeko bost gai gelditzen zaizkigu. Hauetan izena emateko bete ezazue hurrengo inprimakia: https://labur.eus/neurohezkuntza\nNeurozientziak, garunaren estruktura ezberdinek jokaeran eta ikaskuntzan duten eragina ulertzea du xede. Hezkuntzarako funtsezko tresnak eman diezazkiguke.\nEtiketak formakuntza, neurohezkuntza, zientzia\nJolas eta jostailu ez sexistak\nArgitalpenaren data 3 de urtarrila de 2022\nEz dago iruzkinikJolas eta jostailu ez sexistak sarreran\nJolasa ikasteko egoera naturala da, jolas desberdinek zenbait gaitasunen garapena errazten dute, eta jostailuak jolasa aberasteko baliabideak dira. Jostailuek izugarrizko garrantzia dute haurren hezkuntza prozesuan. Haurtzaroan, jolasa da ezagutzarako, ikasketarako eta adierazpenerako bide nagusia.\nJolasaren bidez haurrak bizi diren jendartearen arauak eta portaerak ikasten dituzte. Jostailuak berez, ez dira onak edo txarrak, hauen egokitasuna ematen diogun erabileraren araberakoa izango da. Jolasten edo jostailu desberdinak erabiltzen, haien sexu biologikoari inposatzen zaizkien ezagugarriak ezagutuko dituzte haurrek. Ondorioz generoaren araberako erabilerak, estereotipo sexistak barneratu, birproduzitu eta iraunaraztea eragiten du.\nHau dela eta, heziketarako tresna garrantzitsua den momentutik, ezinbestekoa da eskaintzen, onartzen edo indartzen ari garen ereduen analisi kritiko bat egitea. Jostailuak aukeratzeko irizpideak:\nJostailu bat aukeratzerakoan, umearen adina eta gaitasunak kontuan hartu.\nUmearen ekintza, irudimena eta gaitasuna sustatzen duten jostailuak aukeratu.\nJostailu ezberdinak konbinatu.\nJendarte elkarrekintza eta, batez ere, elkarrekintza kooperatiboa sustatuko duten jostailuak, bakarrik jolasteko aukera emango dieten jostailuekin konbinatu.\nJostailu anitzak sexu bietan, rol sexistak tipifikatzen ez dituztenak, eta jarrera bortitzak bultzatzen ez dituztenak (jostailu belikoak) aukeratu.\nInteresgarriak, erakargarriak eta atseginak diren jostailuak. Jostailu ziurrak.\nGehiago jakin nahi? Deskargatu gure gida hemen\nSortzen elkartea, aurrera begira gogoz eta indartsu\nArgitalpenaren data 1 de urtarrila de 2022\nEz dago iruzkinikSortzen elkartea, aurrera begira gogoz eta indartsu sarreran\nAzkeneko bi urteetan Sortzen Elkartea erabat aldatu eta indarberritu da, bere helburuak eta baloreak mantenduz. Garai txarrak pasa izan ditugu, baina gaurkoan ozen esan dezakegu garai horiek iraganean gelditu direla eta, indartsu eta gure eskubideen alde borrokatzeko prest gaudela.\nDuela bi urte inguru burutu genuen barne gogoeta prozesuaren ondorioz, Sortzenek bere egoera berritzeko urrats erabakiorrak egin zituen. Fase berriari aurre egiteko erronkari ekin zitzaion eta talde eragilea sortu zuen Sortzenek. Talde eragileak sortzen aurrera eramateko urratsak finkatu zituen, hala nola, langile berrien sartzea Sortzenen proiektua aurrera eramango duten arduradunen izendatzea. Marta Diez Napal eta Aitziber\nGarmendia Lizaso izan ziren, Sortzen Elkartea aurrera eramateko erronka onartu zutenak.\nLehenik eta behin, kontaktu guztiak berreskuratu eta talde iraunkorrak bildu zituzten berriro, gure jendea gure indarra baita. Ondoren, ekonomia erabat sendotu zuten: diru laguntza berriak lortu eta Errigoraren laguntza ongi kudeatu eta proiektu garrantzitsuetan inbertitu.\nAzkeneko urteetan eukalgintza zein hezkuntzako eragileekin elkarlana sustatu dugu, haien artean: Euskararen Kontseilua, Ikastola Elkartea, Nize, Herrikoa,\nConcapa, Britila, Hezkuntza Departamentua, Eusko Ikaskuntza, ELA, LAB, STEILASS eta hainbat eragile politiko.\nGure helburuak lortzeko, ezinbestekoa da hezkuntza komunitate guztiarekin lanean eta kontaktuan aritzea, eta horri gogor ekin diogu. Sakana eta Iruñerriako iraunkorrak sustatu ditugu, Piriniotako komunitatearekin erlazio sendotu dugu eta zonalde diskrimitatuan gure harremanak zabaldu egin ditugu. Bestetik, tailer desberdinak antolatu ditugu, Neurohezkuntza tailerra eta, informazioa zabaldu eta partekatu dugu gure kontaktuen artean.\nOrain dela urte bete, Adriana Urmeneta taldera gehitu zen atal komunikatiboaren ardura hartuz. Sortzen elkartetik konturatu ginen komunikazioan hutsuneak genituela, alde batetik gure lana komunitateari helarazteko bide berriak jorratu behar ziren, eta bestetik komunitatea gurekin harremantzeko bideak berregin behar genituen. Helburu horiekin, buletina berreskuratu genuen, sare sozialei garrantzi gehiago ematen ari gara eta web orriaren berrikuntza lanetan aritu gara. Ikasturte honetan, proiektu berriak garatzeko eta gurekin harremanetan jartzeko bide berriak eraikitzen ari gara.\nUrtero bezala aurre-matrikulazio kanpaina gauzatu genuen. Alde batetik gure lanketa propioarekin baina bestetik beste eragile batzuekin elkarlanean. NIE eta Kontseiluarekin batera, pertsona migranteei zuzendutako kanpaina garatu genuen, hainbat bideo sortu genituen eta zalantzak argitzeko mahai inguru bat antolatu genuen. Aurreko urtean ere, zonalde diskriminatutako ikasleekin bideo eder bat kaleratu genuen.\nSortzenek D ereduaren aldeko apustua egiten du. Hainbat hitzaldi informatibo antolatu ditugu, Kaparrotsun eta Oteizan adibidez. Gure neska mutilek euskara bere aisialdian integratzeko helburuarekin, Errigorarekin batera, zonalde diskriminatuko 15 herritan ludotekak antolatu genituen eta balorazio oso positiboa jaso dugu. Mendigorriako prozesuan ere parte hartu dugu, komunitatea bidean lagundu dugu eta guk ditugun baliabide guztiak eskeini dizkiegu.\nEuskara, elkartearen ardatz nagusia da, hori kontutan hartuta hainbat espazioetan jardun dugu. Euskalgintzaren mahaian haur eskolen aferari heldu diogu eta euskara plazara ekimena sustatu dugu HE gurasoekin batera. Euskarri egiten zaizkion erasoen aurrean kalean izan eta izango gara.\nGure hizkuntzaren normalizazioari begira, hizkuntza proiektuak aurrera eraman ditugu. Horietako bat Euskaraz Mintza, euskara harremanetarako hizkuntza naturala bihurtzua helburu duen proiektua. Proiektu hau, kalera atera nahi izan dugu ere, Euskara kalera izenarekin. Aurreko ikasturte amaieran, Euskara Antzokira antolatu genuen. Hezkuntza komunitate guztia bildu eta hainbat ikastetxeek haiek prestatutako ikuskizunak aurkeztu zizkiguten. HUHEZI eta Hezkuntza Departamentuarekin batera, ikasle eleaniztunen proiektua ere garatzen ari gara.\n2021-2022 ikasturteari ilusioz eta gogoz ekin diogu. Hainbat erronka ditugu:\nAger zonaldean, Errigorarekin batera, ludotekak herri gehiagotan zabaldu.\nEuskaraz Mintza proiektua ikastetxe gehiagotara zabaldu eta Euskara Kalera egitasmoaren eskutik plazara atera.\nHizkuntza proiektuak herri eta auzoetan zabalduz ikastetxeetatik at kalera txertatzen joatea Jolasbira proiektu kolaboratiboa.\nEuskarari egiten zaizkion erasoak salatu, Euskalgintza, Hezkuntza Departamendu, Kontseilua eta lau federazioen mahaietan.\nTailer berriak garatu hiru-hilabetero.\nEragile berriekin elkarlana sustatu.\nBerdintasuna, Bullying-a eta Inteligentzia emozionalari buruzko proiektuak garatu.\nKomunikazioa hobetu: Sare sozialak mugitu, web orria berritu, Telegram kanala sortu, komunitatearekin zuzeneko komunikazioa hobetu, etab.\nBide luzea dugu egiteko baina gogo handiz ekin diogu, espero dugu bertan elkar topatzea!


Varilhes - Wikipedia, entziklopedia askea.\nVarilhes (frantsesez eta ofizialki: Varilhes) Okzitaniako udalerri bat da. Administratiboki Frantziako Ariège departamenduan dago, Okzitania eskualdean. 2013an 2848 biztanle zituen.\nMartine ESTEBAN (2014-2020)\n43° 02′ 44″ N, 1° 37′ 42″ E / 43.0456°N,1.6283°E / 43.0456; 1.6283Koordenatuak: 43° 02′ 44″ N, 1° 37′ 42″ E / 43.0456°N,1.6283°E / 43.0456; 1.6283\nCoussa, Crampagna, Rieux-de-Pelleport, Saint-Félix-de-Rieutord, Saint-Jean-de-Verges, Saint-Jean-du-Falga, Verniolle eta Dalou\n2007an Varilhes udalerrian erroldatutako biztanleak 2.848 ziren. Familiak 1.256 ziren, horien artean 408 pertsona bakarrekoak ziren (180 bakarrik bizi ziren gizonak eta 228 bakarrik bizi ziren emakumeak), 432 seme-alabarik gabeko familiak ziren, 288 seme-alabak dituzten bikoteak ziren eta 128 seme-alabak dituzten guraso-bakarreko familiak ziren.\n2007an 1.501 etxebizitza zeuden, 1.305 familiaren etxebizitza nagusia ziren, 79 bigarren erresidentzia ziren eta 117 hutsik zeuden. 1.246 etxeak ziren eta 198 apartamentuak ziren. 1.305 etxebizitza nagusietatik 861 bere jabearen bizilekua ziren, 413 alokairuan okupaturik zeuden eta 31 doan lagata zeuden; 28 etxek gela bat zuten, 85 etxek bi zituzten, 180 etxek hiru zituzten, 427 etxek lau zituzten eta 585 etxek bost zituzten. 860 etxek euren parking plaza propioa zuten azpian. 579 etxetan ibilgailu bat zegoen eta 518 etxetan bat baino gehiago zituzten.\nVarilhes udalerriko biztanleria-piramidea 2009an .\n2007an lan egiteko adina zuten pertsonak 1.654 ziren, horien artean 1.197 aktiboak ziren eta 457 inaktiboak ziren. 1.197 pertsona aktiboetatik 1.085 lanean zeuden (592 gizon eta 493 emakume) eta 112 langabezian zeuden (27 gizon eta 85 emakume). 457 pertsona inaktiboetatik 192 erretiraturik zeuden, 114 ikasten zeuden eta 151 "bestelako inaktibo" gisa sailkaturik zeuden.\n2009an Varilhes udalerrian 1.395 unitate fiskal zeuden, 3.160 pertsonek osaturik. Pertsona bakoitzeko diru-sarrera fiskalaren mediana urteko 17.076 euro zen.\n2007an zeuden 188 komertzioetatik, 8 erauzte enpresak ziren, 4 janari enpresak ziren, 9 bestelako produktu industrialen fabrikazioko enpresak ziren, 33 eraikuntza enpresak ziren, 38 ibilgailuen saltze eta konpontze enpresak ziren, 5 garraio enpresak ziren, 5 ostalaritza eta jatetxe enpresak ziren, 2 informazio eta komunikazio enpresak ziren, 5 finantziazio enpresak ziren, 9 higiezinen enpresak ziren, 20 zerbitzu enpresak ziren, 34 administrazio publikoko enpresak ziren eta 16 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 48 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 2 banku bulegoak, 4 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 2 igeltseroak, 6 margolariak, 5 zurginak, 5 iturginak, 2 argiketariak, 5 eraikuntza enpresak, 6 ile apaindegiak, 1 albaitaria, 1 jatetxe, 3 higiezinen agentziak eta 1 apaindegia.\n2009an zeuden 16 establezimendu komertzialetatik, 1 supermerkatu zen, 1 120 m2 baino gehiagoko denda zen, 3 okindegiak, 1 harategi zen, 1 liburu denda zen, 1 arropa denda zen, 1 zapata-denda zen, 1 altzari denda zen, 1 kirol-denda zen, 2 drogeria eta 3 lore-dendak ziren.\n2000. urtean Varilhes udalerrian 19 nekazaritza-ustiategi zeuden, 306 hektarea erabiltzen.\nDalou (1,8 km)\nRieux-de-Pelleport (2,0 km)\nCrampagna (2,6 km)\nSaint-Félix-de-Rieutord (3,7 km)\nBenagues (3,8 km)\nSaint-Jean-de-Verges (3,8 km)\nAzken aldaketa 28 abendua 2019(e)an, 18:31(e)tan\nOrriaren azken aldaketa: 28 abendua 2019, 18:31.


Asier Sarasua biologoari egindako ekarrizketarekin hasi dira gaur Ingurumen Jardunaldiak - etakitto.eus\nAsier Sarasua biologoari egindako ekarrizketarekin hasi dira gaur Ingurumen Jardunaldiak\nETA KITTO 2020, Eka 15\nEibarko Udalak bere webgunean eta YouTubeko kanalean argitaratu du Lorea Arakistain kazetariak Asier Sarasua biologo eibartarrari egindako elkarrizketa. ‘Eibar inguruko txoriak’ da bideoaren izenburua eta honekin hasiera eman zaie Ingurumen Jardunaldiei.\nHilaren 22an bigarren bideoa argitaratuko dute, ‘Animalien egokitzapenak 600 milioi urtez’, Miren Bego Urrutia biologian doktoreari egindako elkarrizketa. 29an hirugarren bideoa egongo da ikusgai, ‘Gipuzkoako ibilbide homologatuen sarea’, Udin Elortza Gipuzkoako Mendizale Federazioko Ingurumen eta Mendi-ibilaldien teknikariaren eskutik. Laugarren bideoa uztailaren 6an jarriko dute, ‘Baserritarrak ingurumenaren zaintzaile’, eta Agurtzane Etxaniz Demeneko gerentea izango da protagonista. Uztailaren 13an Asier Hilario geologian doktorea eta Euskal Kostaldearen Unescoko Geoparkeko zuzendaria zientifikoa izango da hizlari eta ‘Geodiversidad. La naturaleza detrás de la naturaleza’ izango da bideoaren izenburua. Eta amaitzeko, uztailaren 20an, ‘Ante el reflejo de la crisis socieconomica’ izeneko bideoarekin elkarrizketa egingo zaio Unai Pascual Ikerbasqueko, BC3 Basque Centre for Climate Change-Klima Aldaketa Ikergai erakundeko eta Unibertsitateko ikertzaileari.\n#Asier Sarasua#ingurumena#Lorea Arakistain#txoriakbiologiaIngurumen Jardunaldiak\n« Hemen ikus dezakezue Zaporeak-en aldeko rifen zozketan saritutako zenbakien zerrenda Eguaztenera arte itxita egongo da saihesbidetik Estaziñora bitarteko errepidea »


Gaceta de Madrid (eu) - Sorapedia\nGaceta de Madrid (eu)\nGaceta de Madrid gaur eguneko Boletín Oficial del Estado-ren aurrekoa da.\n1 Soraluzeri buruzko agerpenak\n1.1 Agerpenak eta sailkapena\n1.2 Erabilitako izenak\n2 Gaceta de Madrid\nSoraluzeri buruzko agerpenak\nNoizean behin, baina ez askotan, Soraluze agertu izan da Gaceta de Madrid aldizkari ofizialean. Batzuetan, berrietan zetorrelako; bestetan, gobernuaren lege edo arauetan aipatzen zelako; azkenik, Soraluzeko Udalak argitaratutako iragarkietan.\nAgerpenak eta sailkapena\n1900 urtea baino lehen Soraluze 140 aldiz baino gehiagotan agertzen da Gaceta de Madrid-en.\nAzterketa errazteko, agerpen hauek gaiaren arabera sailkatu dira:\nThe Placencia de las Armas Company Limited\nOharra. Kasu bakan batzuetan agerpen bat sailkapen batean baino gehiagotan agertzen da.\nGaztelerazko izenarekin agertzen da beti, Placencia edo Placencia de las Armas. Inoiz Plasencia edota Plasencia de las Armas moduan agertzen da.\nBaina agertzen diren Placencia guztiak ez dagozkio gure herriari. Batzuetan izena beste tokiei dagokie (Ternuakoa inoiz, edo Italiako Piacenza, edo Extremadurako Plasencia maizago) edota pertsonen abizenak.\n1661 urtean sortu zen, Madrilen, Gazeta nueva de los sucesos políticos y militares izenarekin. Aldizkari pribatua zen, eta hurrengo urteetan hainbat izen hartu zituen. 1697 urtean Gaceta de Madrid izendatu zuten, eta izen honekin aurrera egin zuen XX mende arte.\n1762 urtea Carlos III erregeak aldizkaria Koroarentzat hartu zuen, Espainiako aldizkari ofiziala bihurtuz; barneko zein atzerriko berriak gobernuaren ikuspuntutik zeuden idatzita. 1832 urtean hasi zen Espainiako Gobernua lege eta arau guztiak bertan publikatzen: behin agertu eta gero ofizialak ziren. 1866 urtetik aurrera, berriz, berriak gainontzeko eta iragarkiak desagertu ziren. Azkenik, 1936ko gerra garaian izena aldatu zioten: Gaceta de la República: Diario oficial alde batean eta Boletín Oficial del Estado bestean.\n↑ Gaceta de Madrid. Wikipedia (gazteleraz).\n↑ Gogoratu Soraluze toponimoa ez dela ofiziala izan XX mende bukaera arte.\nRetrieved from "http://www.sorapedia.eus/index.php?title=Gaceta_de_Madrid_(eu)&oldid=21970"\nThis page was last edited on 6 December 2020, at 01:25.


"11 egun euskaraz" | La voz de la Merindad\n“Euskaraldia” ekimena Tafallako Kultur Etxean aurkeztu zuten\n20 February, 2018 egilea: La Voz de la Merindad Erantzun\nKristina Arkonada eta Larraitz Almandoz\nEuskaraldia, euskal hiztunak aktibatzea helburu duen ekimena, Kristina Arconadak (zinegotzia eta Euskara Batzordearen arduraduna) eta Larraitz Almandozek (dinamizatzailea) otsailaren 12ean Tafallako Kultur Etxean aurkeztu zuten. Egitasmoa 2018ko azaroaren 23tik abenduaren 3ra egingo da, “11 egun euskaraz” lelopean, eta euskaraz hitz egin eta ulertzen duten herritarren arteko harremanetan hizkuntza ohiturak aldatzea du helburu, baita era guztietako erakunde eta elkarteak euskarazko hizkuntza praktikak babesteko neurriak hartzera bultzatzea ere.\nEuskaraldiak iraungo duen 11 egunetan, bi modutara parte hartu ahalko dute 16 urtetik gorako herritarrek, “ahobizi” eta “belarriprest” bihurtuta, hain zuzen ere. Ulertzen duten guztiei euskaraz hitz egiten dieten lagunak izango dira ahobizi, baita ezezagunei lehen hitza, gutxienez, euskaraz egiten dietenak ere; belarriprest, berriz, gutxienez euskara ulertzen duten kideak izango dira, gainerakoei euskaraz aritzeko gonbidapena luzatzen dietenak.\nEkimena Euskal Herri osoan egingo den arren, tokian tokiko euskaltzaleak izango dira herri bakoitzeko dinamiken sustatzaileak, eta tokiko inguru soziolinguistikora zein errealitatera moldatzeko modukoa izango da. Beraz, auzo, herri zein eskualdeetako euskaltzale taldeak arituko dira antolatzen, baita elkarte, enpresa zein erakunde askotakoak ere.\nHerri eta erakundeek 2018ko lehen hiruhilekoan izango dute izena emateko aukera, eta udaberrirako jakin ahal izango da zenbat herri eta gunetan parte hartu ahal izango duten hiztunek 2018ko Euskaraldian.\nHerritarrek 2018ko udazkenean izango dute Euskaraldia dinamikan izena emateko aukera. Izen-ematea 2018ko irailean zabalduko da, eta ahobizi zein belarriprest modura parte hartu ahal izango dute nahi duten herritarrek. Euskaraldiak iraungo duen 11 egunetan ahobizi edo belarriprest identifikazio ikurra erabiliko dute parte-hartzaileek.\nAtalak: Albisteak, Tafalla Etiketak: "11 egun euskaraz", ahobizi, belarri prest, Ekimena, Euskara, Euskaraldia, Hizkuntza, Lengua, Tafalla, Udalak, Vascoparlantes


Bouzincourt - Wikipedia, entziklopedia askea.\n50° 01′ 35″ N, 2° 36′ 42″ E / 50.0264°N,2.6117°E / 50.0264; 2.6117Koordenatuak: 50° 01′ 35″ N, 2° 36′ 42″ E / 50.0264°N,2.6117°E / 50.0264; 2.6117\nEnglebelmer, Albert, Mesnil-Martinsart, Millencourt eta Senlis-le-Sec\n274 (%50.2) 276 (%50.5)\nBouzincourt Frantziako udalerria da, Somme departamenduan dagoena, Frantzia Garaia eskualdean. 2013an 511 biztanle zituen.\n2007an Bouzincourt udalerrian erroldatutako biztanleak 511 ziren. Familiak 199 ziren, horien artean 46 pertsona bakarrekoak ziren (19 bakarrik bizi ziren gizonak eta 27 bakarrik bizi ziren emakumeak), 73 seme-alabarik gabeko familiak ziren, 69 seme-alabak dituzten bikoteak ziren eta 11 seme-alabak dituzten guraso-bakarreko familiak ziren.\n2007an 219 etxebizitza zeuden, 204 familiaren etxebizitza nagusia ziren, 2 bigarren erresidentzia ziren eta 14 hutsik zeuden. Etxebizitza guzti hauek 219etxeak ziren. 204 etxebizitza nagusietatik 167 bere jabearen bizilekua ziren, 32 alokairuan okupaturik zeuden eta 5 doan lagata zeuden; 1ek bi gela zituen, 33 etxek hiru zituzten, 57 etxek lau zituzten eta 112 etxek bost zituzten. 163 etxek euren parking plaza propioa zuten azpian. 87 etxetan ibilgailu bat zegoen eta 99 etxetan bat baino gehiago zituzten.\nBouzincourt udalerriko biztanleria-piramidea 2009an .\n2007an lan egiteko adina zuten pertsonak 324 ziren, horien artean 247 aktiboak ziren eta 77 inaktiboak ziren. 247 pertsona aktiboetatik 223 lanean zeuden (123 gizon eta 100 emakume) eta 23 langabezian zeuden (13 gizon eta 10 emakume). 77 pertsona inaktiboetatik 37 erretiraturik zeuden, 20 ikasten zeuden eta 20 "bestelako inaktibo" gisa sailkaturik zeuden.\n2009an Bouzincourt udalerrian 214 unitate fiskal zeuden, 536 pertsonek osaturik. Pertsona bakoitzeko diru-sarrera fiskalaren mediana urteko 18.045 euro zen.\n2007an zeuden 19 komertzioetatik, 4 material elektrikoaren fabrikazioko enpresak ziren, 7 bestelako produktu industrialen fabrikazioko enpresak ziren, 1 eraikuntza enpresa zen, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 finantziazio enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 4 ibilgailuen konpontzeko eta nekazaritza tresnetako lantokiak ziren, 1 zurgina, 1 ile apaindegia eta 1 jatetxe.\n2000. urtean Bouzincourt udalerrian 16 nekazaritza-ustiategi zeuden, 962 hektarea erabiltzen.\nBNF: 152766133 (data)


Poloniako Ondorengotza Gerra - Wikipedia, entziklopedia askea.\nPolonia, Renania eta Italia\nAugusto III.ak tronua lortu zuen\nBorboitarrek lurraldeak lortu zituzten\nStanisław Leszczyńskiren aldeko Polonia\nAugusto III.a Poloniakoaren aldeko Polonia\nJames Fitz-James †\n50.400 frantziar erori edo hildako\n3.000 espainiar erori edo hildako\n7.200 sardiniar erori edo hildako\n3.000 errusiar erori edo hildako\n32.000 austriar erori edo hildako\n1.800 prusiar erori edo hildako\nPoloniako Ondorengotza Gerra (1733-1738) Augusto II.a Poloniako erregea hil ondoren hasi zen gerra izan zen. Stanisław Leszczyński Luis XV.a Frantziako erregearen aitaginarreba hautatu zuten errege, Frantziako koroak bultzatuta, baina Austriako eta Errusiako erregeak Augusto III.a Saxoniakoaren alde agertu ziren. Stanisław eraitsi ondoren, austriarrak eta errusiarrak Poloniaz jabetu ziren eta frantsesek Lorrena, Kehl eta Philippsburgeko lurraldeak beretu zituzten. Gerra Poloniako erregetzak piztu bazuen ere, gatazka latzenak Italian izan ziren (Milan, Napoli), frantsesen aliatu sardiniarrek eta espainiarrek Utrechteko itunaren arabera galdutako lurraldeez jabetu nahi baitzuten. Vienako itunak eman zion gerrari amaiera: Augusto III.a Poloniako errege izendatu zuten, Stanisław Lorrena eta Barko konderriko nagusi bihurtu zen (bera hildakoan, lurralde horiez jabetu zen Frantziako koroa) eta Karlos Filipe V.aren semea Napoli eta Siziliako errege egin zen.\nMultimedia: War of the Polish Succession\nBNF: 120884918 (data)\n↑ a b necrometrics.com\nOrriaren azken aldaketa: 27 otsaila 2022, 22:35.


Tantaka saritua - Opus Dei\nOnda Cero Sari Solidarioen Seigarren edizioa\nAzken berriak 2020 Aza 12\nJoan den ostiralean, hilak 6, Tantakak Kohesio eta Inklusio Saria jaso zuen Onda Cero Navarra VI. Sari Solidarioetan, gizartetik baztertzeko arriskuan dauden Etxabakoizko haur eta gazteekin egindako proiektuarengatik. Aisialdi eta denbora libreko kanpalekua izan zen, kiroldegian antolatua. Egunean hiru orduz, mutilek kirol-, akademia- eta jolas-jardueretan parte hartu zuten, deseskalada errazago egiteko.\nTomás Gómez-Acebo Ikasleen errektoreordeak jaso zuen saria. Onda Ceroren elkarrizketa honetan, testuinguruan jarri du sari hau.\nOnda Cero Navarra Elkartasun Sarien helburua da Nafarroako pertsona, gizarte entitate, enpresa eta erakundeen ekimen solidarioak bost kategoriatan aitortzea: ezgaitasuna eta mendekotasuna; gizarte kohesioa eta gizarteratzea; nazioarteko lankidetza; komunikazioa eta sentsibilizazioa; eta enpresa eta erantzukizun sozial korporatiboa.\nJoan den irailean, udako programa hau bukatuta, ikusi zen haur eta gazte horien beharrak ez zirela desagertuko ikasturte berriarekin. Ikasgeletara itzultzeak erronka berri bat ekar liezaieke, eta, beraz, eskola-laguntzarako proiektu bat jarri zen abian, familia horiei seme-alabei akademikoki laguntzeko aukera ematen diena.\nBoluntarioen proiektu berri honetan parte hartu nahi duten langileek tantaka@unav.es helbidera idatz dezakete edo whatsapp bidez deitu 683656818 zenbakira.


Zertzeladak - Iraila 2008\nArtxiboak: Iraila 2008\n2008-09-30\t08:11:38, Atalak: Euskal idazleak, Ikasleentzat Izarak\nLarrepetit, Castillo SuarezIkasturte berriarekin iritsi ziren. Herri txikia zen, eta berehala ohartu ziren bertakoak etorreraz. Horietako bat, gainera, herriko eskolara etorria zen lanera, eta, beraz, laster izan zuen harremana herriko guraso askorekin. Neska jatorra zela esaten zuten, zortea izan zutela; irakasleen joan-etorri handia izaten zela herri hartan, ez zutela hara joan nahi herri txikia eta zokoratua zen aldetik... Urruti zegoen toki guztietatik, bai. Beste neskak ez zuen bertan lan egiten. Arratsalde partean iristen zen, eta egiten zuen lehendabiziko gauza dendara joatea zen, afaltzekoak erostera. Ez zitzaizkion galderak gustatzen. Deserosoa zitzaion dendariak galderak egiteko zuen joera eta erosleek jartzen zuten arreta. Nolanahi ere, atseginak ziren harekin. Jende atsegina zen. Adeitsua. Jende berrira ez oso ohitua, apika. Nobedade gutxi izaten zen herri hartan, bai. Une jakin batean, ordea, herritarrek haiekiko jarrera aldatu zuten. Askoz ere jarrera hotzagoa hasi ziren erakusten haiekiko, ulertzen ez zuten arrazoi bategatik. Baina presioa hain handia izan zen, non herri eta ikastetxe handiago batera aldatu baitzen neska hurrengo ikasturtean. Laguna haren atzetik joan zen. Inork ez zien esan ohartuak zirela izara bakarra esekitzen zutela balkoian astean behin, eta ez bi. «Itzuliko naiz (...) Sasiotan masustarik ez dagoenean (...) Beldurra diot zuen askatasunari». (Gotzon Barandiaran) Une jakin batean, ordea, herritarrek haiekiko jarrera aldatu zuten. Askoz ere jarrera hotzagoa hasi ziren erakusten haiekiko, ulertzen ez zuten arrazoi bategatik Berria, 2008/09/30\tZabaldu•Bildu•Twitter•\tPermalink-a\nErantzun\t2008-09-29\t01:50:31, Atalak: Euskal idazleak, Ikasleentzat Xabier Montoiaren Golgota\nUrteetako herra sufrituko du Felisak, aita eta ahizpa hil zizkiotenen gogaideek beren gorrotoaren biktima egingo baitute geroan ere. Moja sartuko da Felisa, ahizpa Elena bihurturik errukia eta barkamena ezagutuko dituelakoan, baina maitasunaren lekuan bazterkeria bihozgabea jasango du berriz ere.1936ko udan hasi eta XX. mende amaieraraino luzatzen den istorio lazgarria idatzi du Xabier Montoiak; fintasun psikologiko harrigarriz eta leunkeriarik gabeko idazkera gordinez, gizakiaren xalotasuna eta ankerkeria bere biluztasunean erakutsi dizkiguegileak. Ahaleginak ahalegin, bizitza oro den borrokaren alferrikakotasuna, beharbada.Gara egunkariak, 2008/09/28, liburuaren pasarte bat eskaintzen duXabier Montoia hobeto ezagutu nahi baduzu, begiratu hau. Zabaldu•Bildu•Twitter•\tPermalink-a\nErantzun\t2008-09-25\t16:58:51, Atalak: Ikasleentzat Hizkuntzak ikastea\nMatrikulazio garaian gabiltza. Euskaltegi batean edo bestean izena emateko garaian. Hor zehar, euskaltegi batzuek egindako propagandan, zakur bat azaltzen dela ikusi dut. Zakurra edo zakurraren mingaina. Zakurrek ere izango dituzte beren arrazoiak hizkuntzak ikasteko.Euskara ikasteko ere bai. Zakurrek arrazoi asko izaten dituzte euskara ikasteko.Arrainek ere bai. Arrainek ere badituzte arrazoiak hizkuntzak ikasteko. Hona hemen arrainen arrazoi bat hizkuntzak ikasteko. Zabaldu•Bildu•Twitter•\tPermalink-a\nErantzun\t2008-09-21\t21:57:03, Atalak: Argazkiak Numancia\nEz al deu izango bukaera berdina!!\tZabaldu•Bildu•Twitter•\tPermalink-a\nErantzun\t21:55:48, Atalak: Argazkiak Zubia\nZubi horren ostean bizi da Chris Stewart\tZabaldu•Bildu•Twitter•\tPermalink-a\nErantzun\t21:46:37, Atalak: Irakasleontzakoak, MOODLE Moodle erabiltzearen abantailak\nEz dizkigu arazo guztiak konponduko baina Moodle erabiltzearen aldekoa izan naiz hasiera-hasieratik. Norbaitek ez badu oraindik argi ikusten hemen du, nik egingo nukeen baino askoz hobeto azalduta, halako plataforma hori erabiltzearen arrazoiak eta abantailak. Zabaldu•Bildu•Twitter•\tPermalink-a\nErantzun\t21:42:48, Atalak: Irakasleontzakoak, B-learning Dekalogoa\nAstiro bada ere, astiroegi agian, dagoeneko abian dira talde mistoak: aurrez aurreko jarduna eta on-line lana lotzen edo batzen dituzten ikas-prozesuak. Zaila da, hain eskarmentu gutxi dugunean, zerk emango duen arrakasta eta zerk ez aurreikustea. Nola lortuko dugun bide berria garatzea. Hemen eskaintzen dudan hau sarean topatutako dekalogo txiki bat da. Oso modu laburrean eta argian hainbat kontzeptu eskaintzen dituena. On egin!\tZabaldu•Bildu•Twitter•\tPermalink-a\nErantzun\t2008-09-10\t08:04:15, Atalak: MOODLE MOODLE eta hasi berriak\nAzken aldi honetan badirudi MOODLE dugula arazo guztien konponbide. Horrek emango omen digu irakaskuntzaren korapiloen irtenbidea. Irakaskuntzan urte batzuk daramatzagunok honelako gertaera asko ikusi eta jasan ditugu: azken aurkikuntza hoberena. Aurreko guztia zakarrontzira bota eta hartu azkena. Bat aipatzeagatik duela ez hainbeste urte izandako Atazetan Oinarritutako Ikaskuntza/Irakaskuntzarena. Bitxia da zer gutxi entzuten den gaur egun horretaz. Gainditutako fenomenoa nonbait. Hori joan da eta orain MOODLE da erabili behar dena.Sarean nenbilela ezagutzen ez nuen blog bat ezagutu dut eta Moodle erabiltzeko eskaintzen dituen aholkuak ekarri ditut hona. On egin. Zabaldu•Bildu•Twitter•\tPermalink-a\nErantzun\t2008-09-09\t07:36:18, Atalak: Physics Matematikaren logika\nErantzun\t2008-09-07\t17:47:04, Atalak: Euskal idazleak, Ikasleentzat Orbetarrak\nIkasturte berriari ekiteko ordu hauetan nire lehen lantxoa izan dadila nire ikasleentzat. Aurreko ikasturtea bukatzear zela, hainbatek eskatu zidaten udan irakurri ahal zituzten liburuen zerrenda. Nola halakoa eman nien. Espero dut baten bat irakurri izango dutela. Oraingoan duela gutxi kaleratu den liburu bat aurkeztu nahi dien. Liburua eta bere egilea. Egilea: Joan Mari Irigoien. Liburu eta lan andana mardula du Joan Marik. Ez naiz hasiko hemen bere lanetako hau eta hura aipatzen. Sartu sarean eta bota soa. Azkena baino ez dut ekarriko hona. Ea gustukoa egiten zaizuen. Batetik Garan argitaratutako aipua duzue eta bestetik Berrian. Baita pasarte bat ere. Berari egindako elkarrizketa bat eta beste bat irakurtzeko aukera ere baduzue. Beno, nahiko gauzkoz. Esango didazue atsegin duzuen edo ez liburua. Zabaldu•Bildu•Twitter•\tPermalink-a\nErantzun 1\t2008-09-03\t20:48:21, Atalak: Blogak Beste egun bat...\nErantzun 1\t:: Hurrengo orrialdea >>\tKudeaketa


Gasteizko fatxaden alderik erromantikoena eta tragikoena - alavaturismo - web.araba.eus\nGasteizko fatxaden alderik erromantikoena eta tragikoena - alavaturismo\nGasteizko fatxaden alderik erromantikoena eta tragikoena\nGaur, oso begirada berezitik begiratzen diegu Gasteizko kaleei. Maitasunez eta grinaz beteriko begirada. Orain dela urte asko maitasun eta desamodio istorioen lekuko izan ziren txoko ezohikoak ezagutuko ditugu. Topaketa erromantiko sutsuak eta une tragikoak, hiriko jauregi berezienetako batzuen atzean.\nSan Migelen 'La malquerida'\nAndre Maria Zuriaren plazatik oso gertu, Hedegile kalean, txoko bat dago San Migel elizako atearen ondoan, La Malquerida izenez ezagutzen dena. Askok ezagutzen dute haren izena, baina gutxik ezagutzen dute haren historia. Hori aurkitzeko, 1520. urtera jo behar dugu, Margarita de Saluces y Foix-ek asiloa eskatu zuenean, Aguraingo kondea, bere senar anker eta gatazkatsuarengandik banandu ondoren. Geroztik, gaizkilearen txokoa bezala ezagutzen da.\nJose Bonaparteren desliza\nFrai Zacarias kaleraino hurbilduko gara. Han, fatxadaren atzean istorio ugari ezkutatzen dituen beste jauregi bat aurkituko dugu, Montehermoso jauregia. Kasu honetan, Napoleonen anaia zaharrena zen Jose Bonaparteren maitasun istorioa ezagutuko dugu. Napoleonek 1808an ezarri zuen hemen gortea. Gasteizko guduan, Bonapartek pasiozko gauak izan zituen nobleekin eta zerbitzariekin, azkenean Montehermosoko markesaren zerbitzari eta emakumea konkistatzeko.\nMaitasun onaren patioa\nHandik metro gutxira, Escoriaza-Esquível jauregia dago, XVI. mendean Fernán López de Escoriazak eta Victoria de Andak eta Esquivelek ordenatua. Barruan, Escoriazak keinu erromantiko bat izan nahi zuen emaztearekin, bere patioko zutabeetan kokatutako medailoietan maitasun istorioak erretratatuz. Kanpoan, senar-emazteen bustoek lekua babesten dute oraindik, beren betiko maitasuna eta maitasuna erakutsiz.\nKordoiaren Etxea eta bere historia tragikoa\nAiztogile kalean sartu eta Kordoi Etxeraino iritsiko gara. Bere izena ate bat inguratzen duen harrizko frantziskotar kordoiagatik jasotzen duen eraikuntza da. Gutxik ezagutzen dituzte Sanchez de Bilbao familiak bere baitan bizi izan zituen tragediak. ‑ Bilboko Juan Sanchezen alaba txikiaren heriotza izan zen istoriorik tragikoenetako bat, bere senar gupidagabearen esku hil zena.\nMaiteminduen betiko begirada\nErdi Aroko almendratik urrun Augustin Zulueta jauregia dago, gaur egun Arte Ederren Museoa dena. 1912an, Elvira Zulueta eta Ricardo Augustin senar-emazteek hiriko etxerik onena izango zena eraiki zuten. Emakumea, Elvira, urtebete pasatxo bizi izan zen etxe hartan. Haren heriotzaren ondoren, senarrak hiritik alde egitea erabaki zuen, baina jauregiko hesiak oraindik gogoan du bikotearen bustoak elkarri begira zeudela.


Androidentzako hiru abs aplikazio onenak Androidea\nBehin baino gehiagotan hitz egin dugu zurekin baliatzeko eta sasoian mantentzeko aplikazioei buruz. Batez ere erabilgarria bezalako garaietan. Gabonak jende gehienak kilo batzuk irabazten amaitzen duen momentuetako bat baita. Beraz, ariketa fisikoa egitea garrantzitsua da.\nDefinitzeko zatirik zailenetako bat abs-ak dira. Aditu gehienak ados dauden zerbait. Gainera, Gabonetako gehiegikeriek hondatu ditzakete. Hori dela eta, komenigarria da ariketa zehatzak egitea ahalik eta egoera onenean mantentzeko. Gure Android telefonoak laguntza handia izan dezake guretzat kasu honetan.\nAndroid gailuentzako abs-ak definitzeko aplikazio ugari ditugu. Haiei esker gorputzaren atal hau ariketa zehatzekin bideratu dezakegu. Hainbeste nahi dituzun abs idealak lortzeko modu bikaina. Hori dela eta, jarraian Android-en abs definitzeko aplikazio onenak.\n1 Sabeleko ariketa\n2 30 egun abs erronka\n3 Abs 8 minututan\nAplikazioaren izenak garbi adierazten digu nola funtzionatzen duen. Aplikazio hori da ariketa espezifiko ugari ditu gorputzeko atal honetarako. Albiste ona da askotariko ariketak daudela eskuragarri. Beraz, errutina desberdinak burutu eta alda ditzakegu. Horrela, aspergarria edo monotonoa izatea saihestuko dugu. 30 eguneko plana ere badugu aplikazioan eskuragarri. Bertan, egunero egiteko ariketak aurkitzen ditugu.\nGainera, aplikazioa gure aurrerapenaren jarraipena egiteaz arduratuko da. Beraz, zenbat kaloria erre ditugun ikusiko dugu. Gure abdominalak definitzeko oso aplikazio oso bat. The doan deskarga dezakegu gure Android telefonoan. Nahiz eta barruan erosketak egin.\nAbs ariketa - sabeleko laua lortzeko\ngaratzailea: Osasun erraza\n30 egun abs erronka\nAplikazio hau erronka moduan datorkigu zuzenean. Abdominalentzako era guztietako ariketak lagundu ahal izatea desafiatuko gaitu 30 eguneko epean. Egunero ariketa desberdinak egin behar dituzu. Onena da guk ahal ditugun ariketak direla egin oso erraz gure etxetik. Beraz, erosoa eta merkea da egin ahal izatea. 30 egunen buruan emaitzak ikusi ahal izateko diseinatuta dago.\nAplikazioak ariketak argibide eta irudiekin erakusten dizkigu. Beraz, oso erraza da dena jarraitu eta ulertzea. Horrez gain, aholku osagarriak ditugu eta a ere baditugu gure bilakaera kontrolatzen. Erronka gisa funtzionatzeak koherenteago izaten laguntzen digu. The aplikazioa deskargatzea Android-en doakoa da. Barruan ez dago erosketarik, iragarkiak baditugu ere.\n30 eguneko Abs Challenge\ngaratzailea: RFit aplikazioak\nAbs 8 minututan\nEtxean abdominalak erraz hobetzeko diseinatutako beste aukera bat. Aplikazio honekin oso ariketa famatuak ditugu eskura gorputzeko atal hau hobetzeko. Horietako bat da mota honetako aplikazio ezagunenak, 50 milioi deskarga baino gehiagorekin. Oso positiboa da aplikazioak berak bultzatzen gaituela jarritako helburuak jarraitzera eta lortzera.\nBadugu bat ariketa mota bakoitzerako programazioa, beraz, barietate handia dago. Horrez gain, ariketa bakoitza bideo moduan azaltzen da. Beraz, oso erraza da ulertu eta jarraitzea. Eta ez da beharrezkoa Interneteko konexiorik edukitzea bideoan aplikazioan ikusteko. Aplikazio hau Androiderako deskargatzea doakoa da. Hala ere, erosketak barruan aurkitzen ditugu.\nAbs entrenamendu plana\ngaratzailea: Passion4Profession aplikazioak\nHauek dira Android-en aurki ditzakegun abs definitzeko hiru aplikazio onenak. Bakoitzak bere abantailak ditu, nahiz eta gauza ona denek ariketa desberdinak eskaintzen dizkiguten. Horregatik Askotarikoak dira eta ez dira monotonoak bihurtzen. Geure buruari jarritako helburuak lortzen laguntzeaz gain. Era berean, guztiak diseinatuta daude egin ditzagun ariketak etxean. Beraz, gure abdominalak definitzeak ez du dirua kostatu beharrik. Zer iruditzen zaizu aplikazio hauetaz?\nArtikuluaren bide osoa: Androidea » Android aplikazioak » Android-en abs definitzeko aplikazio onenak


Escudero García, Francisco - Auñamendi Eusko Entziklopedia\nKonpositorea. 1912ko abuztuaren 13 jaio zen Donostian.\nGipuzkoako hiriburuan bertan Kontserbatorioan eta Musika Akademian ikasi zuen; Beltran Pagola izan zen bere maisuetako bat. Hamasei urte zituenean bere trebetasuna agerian utzi zuen pianorako eta arkuzko laukoteentzako hainbat lan konposatuz, horietako batzuk argitara eman zirelarik. 1931an Madrileko Kontserbatorioan Conrado del Camporekin ikasi zuen eta bertan hainbat tresna landu zituen -biolina, flauta, oboea, tronpa, .... Bertan jasotako ezagutza teknikoa eta praktikoa baliagarria izan zitzaion jarraian orkestatzaile garaikide ospetsua bilakatzeko. Lehiaketa baten bitartez, 1932an, Escuderok Gipuzkoako Foru Aldundiaren beka eta San Fernando Arte Ederretako Errege Akademiaren beka eskuratu zituen. Horiei esker armonia, konposizioa eta orkestra zuzendaritza ikasketak hobetzeko aukera izan zuen Frantzia eta Alemanian. Paul Dukas, Le Flem eta Wolf izan zituen irakasle bezala.\nDonostiako musikari honen lanen artean bereziki azpimarratu beharko genuke zine munduan izan duen ekarpena, Jose Luis Saenz de Herediaren Diez fusiles esperan filmeari musika jarriz. Gerra karlistei buruzko pelikula honetako zati bat Gipuzkoan filmatu zuten. 1934tik 1937ra bitartean honako hauek konposatu zituen: Sinfonía en Si bemol, lau aldirako, Trío bucólico, oboe, tronpa eta fagoterako, eta Cuarteto en Sol, Musika Sari Nazionala, lehen emanaldia Madrilen eman zutelarik 1945eko urtarrilaren 17an Aretoko Musikako Elkarte Nazionalaren eskutik. Gerora ere interpretatu izan ohi dute, esaterako, 1964ko urriaren 26an ospatutako Espainia eta Amerikako I. Musika Jaialdian, Espainiako Irrati Nazionalaren Laukote Klasikoaren eskutik (diskotan grabatuta dagoelarik).\n1944an, Luis de Castresanaren "literatur fantasia" oinarritzat hartuta, Escuderok Sueño de un bailarín balleta konposatu zuen. Orkestrarako Suite bat da eta Enrique Jordak eman zuen ezagutzera Madrileko Orkestra Sinfonikoaren bitartez. 1944ko otsailaren 20an, aipatutako zuzendari horrek elkarte berarekin Nocturno eta Vals noble (Scherzo) estreinatu zituen, gerora Zigor opera idatziko zuen gizasemearen lan originalak. Donostiako konpositorea 1945ean Bilboko Miserikordia Etxe Santuko musika maisua izendatu zuten, eta Bilboko Koru Elkarteko zuzendaria. Urte horretan bertan honako hauek konposatu zituen: Misa en Re, Himno a San Mamés eta Chimberianas, Bilboko herri kutsuko irudi lirikoak. Egileak berak 1948an Bilboko Udal Orkestrarekin batera interpretatu zituen. Horren ostean Pinceladas vascas pieza konposatu zuen. Manuel de Fallaren omenez antolatu zen lehiaketan, Escuderok 1947an lehen saria erdietsi zuen Concierto Vasco piezari esker, pianoa eta orkestrarako hiru aldiko lana; horretan egileak betiko euskal artea islatzen du armonia, erritmoa eta orkestraren kolorearen bidez, inolako doinu folklorikorik hartu gabe, baina euskal musikaren arimaren ezaugarriak biltzen dituzten piezak sortuz.\nDonostian bizitzen jarri eta gero, urte horretan bertan Udal Musika Kontserbatorioan armonia eta konposizioko katedra eskuratzen du, eta 1961ean zuzendari izendatzen dute. Postu horretan aritu zen lana gogoz burutuz eta musika heziketarako bide berriak topatu nahian. "Donostiako Hiria" Bandaren zuzendaria izan zen, baita Gipuzkoako Aretoko Orkestraren zuzendaria eta Kontserbatorioko Orkestrakoa ere. Illeta Oratorioa eta Aranzazu poema sinfonikoari esker, Escuderok beste bi sari jaso zituen: lehendabiziko horri esker, "Iparraguirre" saria lortu zuen, koblakari ospetsua hil zenaren urteurrena ospatzeko Gipuzkoako Foru Aldundiak antolatutako lehiaketan alegia; bigarrenagatik aldiz, Musika Sari Nazional berria. Illeta 1953koa da; bi urte geroago estreinatu zuten Bilbon Udal Orkestra eta Koru Elkartearen eskutik (berez Modesto Aranak zuzentzen zuen), Jose Ives Limantourren zuzendaritzapean.\nEkoizpen hori kantu goibel lazgarria da, Xabier Lizardiren olerkari finaren hitz sentikorrekin bat eginez. Udaberriko egun ilun batean amona maitea nola hil zitzaion kontatzen digu, enarak etortzearekin batera. Escuderok "liturgian" buru belarri murgiltzen gaituen musikaz jantzi du, euskal herriak heriotza nola sentitzen duen islatuz. Lizardiren olerkia baritono bakarlariaren eskuetan geratzen da. Koru mistoak ahotsa jartzen dio eta negar egiten du. Orkestrak emozioak aditzera ematen ditu, ez heriotza baten aurren sentitzen duguna, aitzitik "Heriotzaren" aurrean bizi duguna. Aranzazu Bartzelonako Musika jauregian aretoan estreinatu zen 1959ko urriaren 30ean; azaroaren 1ean berriro eskaini zuten eta Donostiako Victoria Eugenia antzokian urte bereko abenduaren 20an eman zuten, emanaldi guztietan arrakasta handia erdietsiz. Garrantzizko lan honetan Escuderok Aranzazuko Ama Birjiñaren agerraldia deskribatzen digu, Aloñako mendi magaletan. Hainbat doinu erabiltzen ditu, esterako, Benedicta delakoa, San Inazioaren martxa, ... Euskal Herriko musika doinu oparoak gogoko zituenez, gure maisu handi honek, Arriagaren Los esclavos felices opera lan xumearen baliabide urriak hartuz, Suite berria konposatu zuen. Bilbon estreinatu zen 1956ko urtarrilaren 26an, Arriaga Zikloaren barruan, bilbotar konposatzaile ospetsuaren 150. urteurrena ospatzekorakoan alegia. Antzezlanetan Conchita Balparda eta Crlos Munguia izan ziren; horrez gain, Koru Elkarteak eta Udal Orkestra sinfonikoak ere esku hartu zuten, Limantouren agindupean. Lan horren ostean Evocación de Iciar poema sinfonikoa dator eta jarraian Loiolako Basilikan eta Donostiako San Telmo museoan egindako erakustaldietarako konposizioak burutu zituen. Aipatutako lan horiek jorratzen ari zen bitartean, Zigor opera bera sortzen aritu zen, lau ekitaldiko lana, On Manuel Lekuonarekin batera osatua. 1957an hasi zen partitura idazten eta 1963ko apirilean bukatu zuen. Antzezlan honetan IX. Mendean barrena gertatutako hainbat gertaera dramatiko deskribatzen dira eta horien bukaeran Urko, Sancho Garces alegia, Nafarroako errege izendatzen dute. Kontzerturako bertsioan, Bilboko "Pro Arte" Patronatuaren laguntza ereduzkoari esker, hiri horretako Albia Coliseumean estreinatu zen 1967ko urriaren 4an. Jarraian Madrileko Errege Antzokian, Iruñean, Gasteizen eta Donostian ere eman zuten. Toki guztietan arrakasta handia lortu zuen, Romanza de Urdaspal dotorea, lehen ekitaldiko sehaska kanta eta bigarren ekitaldiko sopranoaren eta tenorearen bikotea bereziki azpimarratuz. Opera bezala Madrileko Zarzuela Antzokiko V. Opera jaialdian estreinatu zen 1968ko ekainaren 6an, osteguna, eta 8an, larunbata, Enrique Garcia Asensio zuzendari gaztearen eskutik. Izugarrizko arrakasta izan zuen partituraren balio handiari esker, doinu modernoak eta euskal folkloretik hartutako erritmo, melodia eta aldaera harmonikoak batzen zituelako, beti ere doinu ezagunak erabili gabe. Egileak berak sortuak dira. Antzezlanaren abiapuntu bilakatzen dira, jarraian koruaren nortasunak indarra hartzen duelarik, orkestrak berak maisutasun osoz ñabardurak eta koloreak eskainiz. Bakarlariekin batera, doinu guztiek bizirik dagoen osotasuna eratzen dute, beti olerkigintzaren kutsuari eutsiz. Escuderok sortzaile bezala ageri duen aparteko trebetasunari esker, musika lerro bakar batean idatzirik dagoela dirudi, paregabeko segurtasun eta maisutasunez.\nEscuderok beste lan neketsua hartu zuen bere eskuetan, hots, Lope de Vegaren Fuenteovejuna drama oinarritzat hartuz opera idaztea, Juan Antonio Zunzunegui eta Luis de Castresana euskal idazleen bertsioari so eginez. 1971ko erdialdera Orkestra Nazionalak Escudero maisuari lan handia bat idazteko enkargoa luzatu zion, 1971-1972 denboraldian estreinatzeko asmoz. Escuderok, berezkoa zuen lanerako gaitasunaz baliatuz, biolontxelo eta orkestrarako kontzertua konposatzeari ekin zion. Operaren ezaugarriak zirela eta, Pedro Corostola bakarlari gipuzkoarrarentzat egokia zen. 1971ko uda partean Escuderok kontzertua bukatu egin zuen eta Madrilen estreinatu zen aipatutako Orkestrarekin 1972ko apirilaren 21, 22 eta 23an. Arrakasta handia izan zuten, egileak berak, interpretatzaileak -Pedro Corostola- eta Orkestra Nazionalak, Lawrence Fosteren zuzendaritzapean. 1972an Cuencako XI. Astean Sinfonía Sacralanarekin arrakasta izan zuen. TVEko orkestrak jo zuen, Garcia Asensio zuzendari zuela Aita Pauldarren elizan. Lan honen bukaeran La Crucifixión dugu, doinu hunkigarriez beteta. Donostian hil zen 2002ko ekainaren 7an.


Ziarreta: "PPren kontrako salaketa aurkeztuko dugu atzera egiten ez badu" | EA - Eusko Alkartasuna\nHasiera » Gaurkotasuna » Ziarreta: "PPren kontrako salaketa aurkeztuko dugu atzera egiten ez badu"\nZiarreta: "PPren kontrako salaketa aurkeztuko dugu atzera egiten ez badu"\nArgitaratua honek egina: Prentsa Bulegoa data Aza 22, 2008 honetan: Gaurkotasuna\nEAko presidentea Unai Ziarretak esan duenez, bere alderdiak PPren kontrako salaketa aurkeztuko du, alderdi honek Eusko Alkartasuna ETArekin erlazionatzeagatik. PPk adierazpen hoiek zuzentzen ez baditu, epaiketara joko du EAk.\nBestaldetik; indar subiranisten arteko elkarlanaren alde mintzatu gaur berriz ere Unai Ziarreta EAko lehendakaria, eta “tren subiranista geldiezina litzateke”, haren ustez. Bere alderdiak horren alde lan egingo duela ziurtatu du. “Espainiako Estatuak mugimendu horri beldur dio. Izan ere, ETA borroka dezake, baina mugimendu baketsu horren aurka armak eta tankeak ez dira baleko”.\nIruñean egin ditu adierazpenok Ziarretak, EAk han duen egoitzako lanen ondoren egindako inaugurazioan. Carlos Garaikoetxea EAko presidente izandakoa eta Maiorga Ramirez Nafarroako EAko lehendakaria ere izan dira ekitaldian.\nEAk iragarria du hurrengo urtean bakarrik aurkeztuko dela EAEko hauteskundeetarako. Beste eragile batzuekin bat egiteko, erabaki eskubidea eta giza eskubideak dira ardatz, EAren iritziz.


ikasbil.eus: Ficha de las Recetas: Gula-entsalada\n- Gulak (500 g)\n- Baratxuria (2 ale)\n- Bi pipermin\n- Lau zainzuri\n- Lau antxoa-xerra\n- Atuna (15 g)\nKaixo denoi! Gaurko errezeten atalean entsalada bat prestatutako dugu: gula-entsalada; errezeta erraza, merkea eta azkarra.\nEgon adi zein pauso jarraitu behar diren gula-entsalada prestatzeko.\nLanean hasi aurretik osagaiak aurkeztuko ditugu: gulak, baratxuria, pipermina, eskarola, tipulina, tomateak, zainzuriak, antxoa-xerrak, atuna, piperbeltza, ozpina, oliba-olioa eta gatza.\nLehenik eta behin, entsalada prestatzen hasiko gara. Horretarako, ur hotzetan, ozpin tanta batzuekin, eskarola-hostoak garbituko ditugu. Garbitu ondoren xukatzen utziko ditugu, eta jarraian hostoak zati txikitan moztuko ditugu.\nOndoren, tomateak zuritu eta moztuko ditugu xafletan. Tipulina ere zati txikitan moztuko dugu.\nTomateak eta tipulina zatitu ondoren, ozpin-olioa prestatuko dugu. 10 cl oliba-olio, 3 cl ozpin eta gatz apur bat gehituko ditugu ontzi batera eta koilara batekin nahasi.\nOndoren, ozpin-olioa entsalada-ontzi batera botako dugu, eta gainean ipiniko ditugu tomate zatiak, zainzuriak, antxoa-xerrak eta atuna.\nJarraian, eskarola-hostoak eta tipulinak entsalada-ontzian gehituko ditugu.\nOrain gulak prestatuko ditugu. Horretarako, lehenik eta behin, zartagina berotzen jarriko dugu oliba-olio zurrustada batekin. Zartaginera botako ditugu bi baratxuri-ale, piperbeltza eta pipermina. Su bizian edukiko ditugu pare bat minutuz.\nJarraian gulak gehituko ditugu zartaginera. Pare bat minutuz nahasiko ditugu su bizian.\nOsagai guztiak prest daude; orain platera zerbitzatzeko prestatuko dugu. Entsalada-ontzian nahasi ditugun osagai guztiak hartu eta plateraren erdian jarriko ditugu: eskarola, tomatea, zainzuriak, tipulina, antxoa-xerrak eta atuna. Horien gainean, bero-bero dauden gulak ipiniko ditugu.\nHauxe gure gaurko errezeta. On egin!


Nor da Marijane Minaberri? - ERA\nNor da Marijane Minaberri?\nEgun, haurrendako euskarazko liburuak izatea arrunta bada ere, ez da beti horrela izan. Literaturaren munduan sartu eta atzera begiraturik, erraz antzematen da idatzizko tradizioa berri samarra dela. Ahozko literatura aberats-aberatsa da, duela hainbat mendetik jaso baititugu ipuinak, esaerak, jolasak eta poemak ahoz aho. Baina, idatzizkoan ez da berdin izan, XX. mendera arte ez baitzen benetako aurrerabiderik eman. Izan ere, 60. hamarkadatik aurrera hasi zen garatzen, batez ere, ikastolen mugimendua sortu eta indarra hartu zuen momentutik aurrera.\nEuskarazko irakaskuntzaren sorrerak, beraz, eragin zuzena izan du haurrendako kultur sorkuntzan eta, literaturari erreparatuz gero, bada izen nabarmenik, Marijane Minaberri baxenafarrarena esate baterako. Imanol Urbieta haurrendako musikan bezala, adin-tarte horri begira lanean hasi eta aitzindari izan zen literaturan Minaberri. Gainera, alor bakarrera bideratu beharrean, testu mota asko landu zituen: antzerkia, ipuingintza, komikia eta, batez ere, poesia.\nMarijane konta zan: 10 urtetik gorako haurrendako ipuin-bilduma, Elkarrek argitaratua. Ipuin bakoitzak bina bertsio dakartza: bata, Minaberriren herriko euskaran eta bestea, euskara batuan. Liburua dendetan edo liburutegietan aurki daiteke.\nMarijane kantazan: Oskorri taldeak Minaberriren poemak musikatu zituen Marijane Kantazan diskoan. Hemen diskoa osorik entzun daiteke:\nGehiago: badakizu, ikasten, ipuinak, kultura\nLiburuen bidez mundu berriak deskubritzen direla esan ohi da, abenturak bizitzen direla eta asko disfrutatzen dela. Baina haurrek…


Laguntzaileak | Instituto Matia\nMatia Fundazioak eta Matia Institutuak sektore soziosanitarioko eta beste arlo batzuetako eragileekin lankidetzan aritzea dute bokazio.\nHori dela eta, laguntzaile sare zabala du erakundeak, bai bertan bai nazioartean hedatua, bere Misioan aurrera egiten laguntzeko.\nJarraian, erakunde laguntzaileetako batzuk aipatuko ditugu. Xehetasun gehiago nahi izanez gero, kontsulta ezazu Proiektuen atala.\nMatia Institutuak elkarlanean dihardu EHUrekin ere, hainbat esparrutan gainera: prestakuntzan (master, graduondoko eta doktoregoetan), ikerketan (gaur egun hauskortasunari buruzko proiektuetan jardunez) eta EHUko ikasleei praktika akademikoak eskainiz.\nGainera, Matia Institutua Euskampuseko kide da, sortu zenetik.\nNazaret Fundazioarekin lortutako lankidetza harremana ekimen espezializatu batean mamitu da, eta ezagutza espezializatua eskualdatzea ahalbidetuko duten baterako jarduerak gauzatzen ditugu. Elkarlan horri eskerrak, hezkuntza sistema eta lan mundua gerturatzea ere lortzen dugu.\nMatia Institutuak bere aletxoa jartzen du neurozientzien arloan ere, Alzheimerren gaixotasunari eta beste dementzia batzuei buruzko ikerketetan eta zahartzeari buruzko proiektu estrategikoan, hauskortasunaren gaineko baterako ikerketetan parte hartuz.\nMatia Institutuak lankidetzan dihardu Tecnaliarekin ere, bizi kalitatea eta zaintza hobetzera bideratutako teknologiak garatzen.\nAktiboki hartzen dugu parte Tecnaliako osasun saileko kontseiluan, gerontologiaren eta adineko pertsonen ikuspegia eskaintzen.\nFundacion Bancaria “la Caixa” erakundearekin ere elkarlan estua du Institutuak. Hitzaldiak eman ditugu fundazio horren ehungarren urteurrena dela eta autonomia erkidego guztietan egin diren 39 ekitaldietan, eta herritarrengan eragin handia izan duten ekimenak ere jorratu ditugu, besteak beste: «Ondo bizi, hobeto sentitu» proiektua eta «Lehenengo pertsonak: gu zaintzea nahiko genukeen bezala zaindu besteak» gutuna, parte-hartzean oinarritutako ikerketa prozesu handiaren emaitza.\nMADRILEKO UNIBERTSITATE AUTONOMOA\nMatia Institutuak lankidetzan dihardu Madrileko Unibertsitate Autonomoarekin ere. Ikerketaren eta ikerkuntza prestakuntzaren arloak ukitzen ditu batez ere, psikiatriaren, psikologia klinikoaren eta osasunaren alorretan.\nEusko Jaurlaritzako Enplegu eta Gizarte Gaietako Sailarekin duen lankidetza-hitzarmenaren baitan, Euskadiko 55 urtetik gorako pertsonen bizi baldintzak ezagutzeko ikerketa egin ahal izan du, 2015ean, Matia Institutu Gerontologikoak. Ikerketa horretan oinarrituz, UNECEren Euskadirako Active Ageing Index delakoa kalkulatu eta 2015-2020rako Zahartze Aktiboaren Euskal Estrategia egin ahal izan da.\nLankidetza ingurune horretan bertan, hainbat urte daramatzagu Euskadi Lagunkoia proiektuari laguntza teknikoa ematen, eta, esan beharra dago, euskal herritarren ongizatean eragin handia duela.\nMatia Institutuak lankidetzako harreman estua du gerontologiako ekimenekin, diziplina ugaritan; hona hemen batzuk:\nEnvejecimiento en Red,\nBrasilgo International Longevity Center,\nFundación Pilares para la Autonomía Personal eta abar.


Iritsi da benetako konexioa Iruñera. Guuk-en denda Nafarroan | Blog Guuk\nIritsi da benetako konexioa Iruñera. Guuk-en denda Nafarroan\nAzkenean! Iritsi gara beste hiriburu batera. Izan ere, Guuk-ek denda du dagoeneko Iruñean. Euskadiko hiriburuetan dendak ireki ondoren, Nafarroako hiriburuan ere badugu etxea. Gartzia Ximenez kaleko 2. zenbakian aurkituko gaituzu. Ongi etorri benetako konexiora. Zuen zain gaude!\nGuuk-en, badena bada. Horregatik, gure denda konexioaren etxea dela badiogu, hala delako esaten dugu. Eroso sentituko zara, eta ongi hartuko zaitugu beti. Izan ere, atsegina da guretzat zuk bisitatzea eta gure zerbitzuaren inguruan dituzun zalantza guztiak galdetzea. Euskaraz nahiz gaztelaniaz, zuk nahi duzun hizkuntzan.\nGuuk-en denda berria gustura sentitzen zaren toki horietako bat gehiago izatea nahi dugu, berriro konektatu aurretik deskonektatzeko toki horietako bat. Ez bakarrik ditugun tarifa eta prezioengatik, baita barruan aurkituko dituzun gure balio adierazgarriengatik ere. Oraindik ez zara Guuk-en denda batean inoiz egon? Aurkitu gertuen duzun denda.\nGuuk-en, gure hitza betetzen dugu\nZiurgabetasuna eta letra txikiko testuak nagusi diren garaiotan, Guuk-en gure hitza betetzen dugu, baina ekintza bidez erantzuten dugu. Izan ere, benetako konexioa eskaintzeko konpromiso irmoa dugu, argi eta garbi.\nGuretzat, hitza ematea edo eskua ematea konpromisoaren sinonimo dira. Gure izaeraren parte da hori. Esaten badugu, egin egiten dugu. Eta zalantzan bagaude, ez dugu promes egiten. Horregatik, Iruñeko gure denda berrian azalduko dizkizugu zuntz-, mugikor- eta telebista-zerbitzuetako xehetasun guztiak, letra txikiko testurik edo iruzurrik gabe.\nBadakigu bezero zorrotza zarela, eta etxerako nahiz mugikorrerako konexiorik onena nahi duzula. Horrenbestez, hori guztia eskainiko dizugu, eta, gainera, prezio-igoerarik edo tarifa-aldaketarik gabe; prezio bera betirako. Guuk-en zuk hala nahi duzulako egotea nahi dugu. Eta, alde egin nahi baduzu, nahi duzunean joan zaitezke. Gure hitza duzu. Gurekin bat egiten duenak honen guztiaren parte izan nahi izatea desio dugu.\nGure balioak ikusgai dendetan\nDendan sartzean, begiratzen duzun tokira begiratzen duzula, gure balioen adierazpenak ikusiko dituzu. Lurrak harrituko zaitu. Izan ere, ez da lur arrunta. Gure pilotariek eta zesta-puntako jokalariek historia egin dute frontoietan aurki daitekeen lurraren itxura du. Tradizio bat markatzen duten eta gure kirol zaharrenetariko batekin lotzen gaituzten lerroak.\nDenda osoan zehar ikus daiteke gure ezaugarri den lerroa. Puntuak lotzen ditu lerro horrek, guztiak berriro konekta daitezen. Berdin kolore berdearekin; gure beste sinboloetako bat. Gure lurraren kolorea. Kolore horrekin identifikatzen dugu gure burua, eta harro gaude horretaz.\nTeknologia ere protagonista nabarmena da; iragana, oraina eta etorkizuna lotzen dituen berrikuntza hori, marka gisa nabarmentzen gaituena. Halaber, denda apaintzen duten marrazkiek ere kultura eta tradizioa ekartzen dituzte gogora, gure herriko irudietara garamatzaten formak sortzen dituzten lerroen bidez. Pilotaria, txalaparta... Gurearekin dugun benetako konexioa adierazten dute irudi horiek.\nGuuk-i buruz gehiago jakin nahi baduzu, eta gure eskaintzen berri izan nahi baduzu, etor zaitez Gartzia Ximenez kaleko 2. zenbakira, astelehenetik larunbatera (10:00-20:00) eta ezagutu ezazu konexio benetakoa eta benetako konexioa. Zuen zain gaude!\nguuk denda guuk denda iruñean


‘Ingo xonau!’ egitasmoaren aurkezpena, larunbatean: Oñatiko noka biziberritzen - Ahotsak.eus\n‘Ingo xonau!’ egitasmoaren aurkezpena, larunbatean: Oñatiko noka biziberritzen\n2019ko abe. 12a, 10:34\n11:00etan noka dakiten emakume guztien argazkia aterako dute, Lazarraga lorategian, eta ondoren ekitaldia egingo dute, 11:30etan Santa Ana antzokian: proiektuaren aurkezpena eta bideo-emanaldia. Ikusi bideo-aurrerapena!\nOñatin nesken hitanoa zergatik joan da galtzen? Zenbat emakumek dakite noka? Nola jaso dute? Transmititu al dute? Urte osoa lanean eman dugu, galdera horiei erantzuna bilatu nahian, eta emaitzak erakusteko garaia iritsi da. Abenduaren 14ko aurkezpenean, batetik, nokari buruzko ikerketa-diagnostikoaren emaitzak azalduko ditugu, eta, bestetik, dokumental labur bat erakutsiko dugu, nokaren galeraren arrazoiak azaltzen dituena. Dokumental hori osatzeko Oñatin elkarrizketatutako 50etik gora nokadunen testigantzak erabili ditugu. Hona hemen bideo-aurrerapena:\nEkitaldiaren aurretik, 11:00etan, Ingo Xonau! proiektuko lantaldeak noka dakiten Oñatiko emakume guztien argazkia aterako du, herriko plazaren aldamenean dagoen Lazarraga lorategian. Deialdia egin nahi dute ahalik eta emakume gehien anima daitezen, noka bizirik dagoela ikusaraztea komeni da eta! Ekitaldiaren amaieran "Ingo xonau?" txapak ere banatuko dituzte, erabilera bultzatzeko.\nOñatiko noka jaso eta biziberritzeko proiektua da Ingo Xonau! Herri ekimenetik sortu da egitasmoa, emakumeen hitanoa galtzen ari dela ikusita. Badihardugu euskara elkarteko kideongana jo zuten, ahozko ondarea jasotzen dugun eskarmentuarengatik. Udalaren laguntza lortu, eta 2019ko otsailean ekin genion lanari. Emakumeak elkarrizketatzen, hain zuzen. Batetik, hitanoari buruzko esperientziak jasotzeko eta, bestetik, euren hikako jarduna. Idoia Etxeberriak egin zituen elkarrizketak, otsailetik maiatza bitarte: guztira 54 herritar, 52 emakume eta bi gizonezko, igaro dira kameraren aurretik. Proiektuak egundoko erantzuna izan du!\nIkerketa-diagnostikoa egiteko, berriz, Etxeberriak herriko 13 datu-biltzaile eta informatzaile izan ditu bidelagun moduan, borondatez lanean. Oñatiko 16 baserri-auzoetan egin da datu-bilketa (baserri-giroan gorde delako ondoen), noka dakiten emakumezkoak gutxi gorabehera zenbat diren jakiteko; gaur egun auzoetatik kanpora -gehienak herrigunean- bizi direnak ere aintzat hartu dituzte. Datu horiekin eta elkarrizketatuei jasotako informazioarekin prestatu dute ikerketaren txostena.\nHorretaz gainera, Badiharduguko kideak grabazioak lantzen eta bideo-pasarteak Ahotsak.eus webgunean ipintzen ere joan gara pixkanaka-pixkanaka. Grabazioak osorik aztertzen, pasarte onak identifikatzen, laburpenak egiten, bideo-pasarteak editatu eta sareratzen… Grabazio asko dira eta lanketa amaitu gabe dago, baina dagoeneko ia 400 bideo-pasarte labur daude ikusgai hemen.\nHori bai, proiektua ez da aurkezpenarekin amaituko. Jasoketa-fasea da amaitu dena. Lanketarekin jarraitzea da asmoa, eta hurrengo urteetan noka biziberritzeko eta hitanoa bultzatzeko hainbat ekimen egitea: ikastaroak, materiala... Herritar taldetxo bat elkartu da zer eta nola egin erabakitzeko; 2019ko lanak Badihardugu elkartearen ardurapean eta Ahotsak.eus proiektuaren babesean egin dira, baina aurrera begira eragile gehiagoren parte-hartzea ere aurreikusten dute.\n"Danon artian egingo xonau!". Eskerrik beroenak elkarrizketatuei, datu-biltzaileei, informatzaileei, Oñatiko Udalari, euskaltegiko langileei eta Ingo Xonau! lantaldeko kide guztiei!\nIkus maiatzean argitaratu genuen albistea. Informazio gehiago twitter-en eta Instagram-en.\nIrudian, elkarrizketatutako 52 emakumeetako lau: Oñatiko Zubillaga auzoko Sara, Eli, Mila eta Mariaxun.


Torreagaberriko etxebizitzen hitzarmena onartu du Udal Plenoak - Zumaia - Baleike.eus\nTorreagaberriko etxebizitzen hitzarmena onartu du Udal Plenoak\nBaleike 2018-09-28 13:22\nTorreagan eraiki nahi diren etxebizitzen irudia.\nAtzoko osoko bilkuran behin behinean onartu zen Torreagaberrin etxebizitzak egiteko Udal Gobernuak aurkeztutako hitzarmena. EH Bilduk Alokairu Bekaren programari gehitu nahi zizkion bi proposamenak ere aurrera atera ziren.\nTorreagako orubean etxebizitza berriak eraikitzeko hitzarmena onartu zen atzoko ohiko plenoan. EAJ-PNV, PSE-EE eta Jon Iraolaren aldeko botoekin atera zen aurrera hitzarmena. Hitzarmen horrekin, guztira, 250 etxebizitza egingo dira Torreagaberrin: 50 babes ofizialeko, 50 tasatu eta 150 libre. Oier Korta alkateak azaldu zuenez, “guretzat hitzarmen hau garrantzitsua da, izan ere, babes ofizialeko etxeak eremu honetan egingo dira. Bere garaian gai honi heldu zitzaionean, Puntanuetan egitekoak ziren. Baina orain, hitzarmen berriari esker, denak Torreagaberrin egingo dira”. EH Bilduk, aldiz, abstentzioa eman zuen. Josu Arrieta EH Bilduko zinegotziaren arabera, “babes ofizialeko etxe gehiago lortzeko aukera dago, baina hitzarmena ez dugu oztopatu nahi, beraz, abstenitu egingo gara”.\nHirigintzarekin jarraituz, hondartzetako erabilpena arautzen duen ordenantzari behin betiko onarpena eman zitzaion. Gainera, pertsonalari zegokion atalean, Estatuko aurrekontu orokorraren 6/2018 legeak dioen moduan, Zumaiako Udaleko zein kirol patronatuko langileen ordainsarien igoera onartu da; hau da, ekainera arte %1,5 eta uztailetik aurrera % 1,75.\nProposamenen atalean, berriz, aho batez onartu zen EH Bilduk hondartzetako sorospen zerbitzuari buruz aurkeztu zuena. Taldearen iritziz, Gipuzkoako sorosle zerbitzua Aldundiak kudeatu beharko luke. “Behin kudeaketa hori hartuta, kontratazioak ere Aldunditik egin beharko lirateke”, esan zuen Alex Oliden zinegotziak. Alkateak bere aldetik adierazi zuen dagoeneko eskaera hori lantzen ari direla Aldundian: “Kostako herriekin elkarlanean ‘Hondartzen Kudeaketa Integrala Mahaia’ izeneko lantaldean ari gara gai horrekin”.\nAlokairu bekan aldaketak\nAlokairuen Bekari bi hobekuntza gehitzea izan zen EHBilduk aurkeztu zuen beste proposamena. Alde batetik alokairuaren gehienekoa 600 eurotik 700era igotzea; bestetik, errolda epea 10 urtetik 2 urtera jaistea. “Gure ustez, Zumaiako alokairuaren errealitatea ez dator bat beka honek muga bezala jarrita duen diru kopuruarekin, hau da, 600 eurorekin. Horregatik, 700 eurotara igotzea eskatzen dugu. Bide batez, gazte gehiagori laguntzeko beraien emantzipazio prozesuan, errolda epea 2 urtekoa izatea proposatzen dugu”, azaldu zuen Arritxu Iribarrek.\nArritxu Marañon, PSE-EEko zinegotziak bat egin zuen proposamenarekin. “Orokorrean ados nago programa horrekin, baina errolda epea jaistea garrantzitsutzat jotzen dut, horregatik baiezkoa emango diot EH Bilduren proposamenari”, esan zuen.\nUdal Gobernuaren iritziz, ordea, “programa honen sortzaileak gu gara eta aitzindariak gara autonomia erkidegoan. Beka honek norbanakoari eragiten dio eta pisuak partekatzeari eta ikasleei bultzada emateko helburua du. Honi esker, alokairu gastuen %75a arte estali daiteke. Beka martxan jarri zenean Zumaiako alokairu merkatuaren azterketa sakona egin zen eta 600 euro edo gutxiagotik etxeak badaudela ondorioztatu genuen. Gaur egun, alokairu beka ez den bestelako laguntza soziala jasotzen duten 85 etxebizitza daude alokairuan Zumaian, eta horietatik %85, 600 euro baino merkeagoko alokairua dute”. Horrez gain, kezka bat azaldu nahi izan zuen alkateak: “beldur gara errolda epearen jaitsierak inguruko gazteak erakarri, eta gazte zumaiarren lehentasuna albo batera uztea. Gainera, alokairuaren prezio mugaren igoerarekin etxebizitzen jabeek etekina aterako ote duten ardura dugu, horrek, merkatuan prezio igoera eraginez”.\nAzkenik, EH Bildu, PSE-EE eta Jon Iraolaren aldeko botoekin, eta EAJ-PNVren abstentzioarekin aurrera atera ziren EH Bilduk aurkeztutako bi hobekuntzak.\nJoan den irailaren 19an Udalak Estazio zaharra erosteko duen asmoari buruzko albistea argitaratu genuen Baleike.eus-en (hemen). Albisteak, besteak beste, horrela zioen: "Turismo bulegoa eta Algorri Interpretazio Zentroaren zerbitzu osagarria kokatzea da Zumaiako Udalaren nahia".\nAtzoko udal plenoan EHBilduk azalpenak eskatu zituen, proposamen hori Udalarena baino Udal Gobernuarena dela zehaztuz. Gaiaren inguruan Udalak bidali zuen prentsa oharra aztertu dugu Baleikeko erredakzioan, eta onartu behar dugu kasu honetan akatsa Baleikerena izan dela, oharrak garbi azaltzen baitzuen proposamena Udal Gobernuarena dela. Oharrak, zehazki, horrela zioen: "Gobernu taldearen proposamena da aipatu eraikinean turismo bulegoa eta Algorri Interpretazio Zentroaren zerbitzu osagarria kokatzea".\nBeraz, akatsa aitortu eta barkamena eskatu nahi dugu sortutako nahasmenagatik.\nZumaiako udal gobernuak bere kezka azaldu du udalbatzak onartutako Alokairu Bekaren oinarri aldaketek herritarrengan eta bereziki gazte zumaiarrengan eragin ditzaken ondorioengatik\nZumaiako Udala 2018 ira 28 Zumaia 1\nAlokairuaren prezio muga 700€tara igotzeak Zumaiako alokairu merkatuaren igoera eragin dezakeela adierazi du, gazteen zein gaur egun jada alok...\nAlokairurako laguntzak hobetzea lortu dugu\nEH Bildu Zumaia 2018 ira 28 Zumaia\nIaz herritarrei alokairurako laguntzak jartzeko gure proposamena aurkeztu genien, eta neurri batean horri esker, EAJk ere alokairua laguntzeko bere...


Balorazioa, Donostia eta Mendabian (hurrenez hurren, Bildu eta PSNk gobernatuak) izandako omenaldi instituzionalen segidan egin du erakunde anarkosindikalistak. Herri bietan, alkateak udaletxean hartu ditu senideak eta bertan burutu da ekitaldia.\nSegidan “Dual” izeneko eskultura desestali da Donostian eta plaka oroigarri bat Mendabian. Gipuzkoako hiriburuan Donostiako genozidioaren biktimen elkartearen hitzek eta Donostiako Orfeoiko kideen emanaldiak bukaera eman diote omenaldiaren egitarauari. Nafar erriberan, Mendabiako auzokideek lagunduta, senideek lore eskeintza bat egin diete biktimei herriko hilerrian.\nDonostiako udalak frankismoak errepresaliaturiko udal langileak omendu zituen iaz.”Udalak ez zuen CNT omenaldi ekitaldira gonbidatu, nahiz eta errepresaliaturiko langileetariko batzuk heuren militantzia anarkosindikalistarengatik zigortuak izan” adierazi du sindikatu honek. “Oraingoan ere –salatu du- ez Donostiako udalak ez Mendabiakoak (PSN) ez dituzte erakunde historikoak gonbidatu”.\n“Biktimen memoria soziopolitikoa ezkutatzeaz haratago, sarritan nahiera erabiltzen da, haien lepotik egungo egoeraren irakurketa partidistak eginez edo omenduen kultura soziopolitikoarekin bat ez datozen ikonografia eta prozedurak erabiliaz” adierazi du zentral anarkosindikalistak.\nIldo beretik, CNTk salatu duenez “gobernu ardurak dituzten alderdien memoria historikorako politika publikoek norbanako biktimizatuaren erreparazio moral eta sinboliko soilera zuzenduta daude, ez dute egian sakontzea helburu, justizia baztertzen dute eta ez errepikatzeko bermeak gizartearen kontzientziaziora alboratzen dute”. “Frankismoaren giza eskubideen urraketa larrien ezagutzaren sozializazioa ez da nahikoa berme”. “Genozidioaren ardura gizarte osoarena dela ikusaraztea gerta daiteke eta arduradunek badute izenik: armada, eliza katolikoa, kapitala eta faxismoa” –zehaztu du.\n“Matxinada militar faxista eta genozidio frankistak klase borrokan dute jatorria” gogoratu du erakunde anarkosindikalistak eta “antifaxisten memoria jorratzerakoan heuren biktima kualitatea aintzat hartu eta militante izaera aldiz zokoratzea, diskurtso gerrazibilista betikotzen laguntzea da, bi deabruen teoria eta berradiskidetzearen ideiari eustea alegia”.\nCNTk, bestalde, “kriminal frankisten zigorgabetasuna bermatu asmoan egindako puntu eta kitto lege bat denez, Amnistiaren Legea legalki erabat indargabetzea” defendatu du. “Lege tranpa hau da –adierazi du erakunde anarkosindikalistak-, PSOE, PCE, egungo CIU eta PNVren ezinbesteko laguntzaz erditua izan zena, biktimak eta gizarte osoa egia, justizia eta erreparazioa izateko eskubideaz desjabetzen gaituena”.\nAzkenik, memoria historikoa aldarrikatu du CNTk “gure aiton amonek amesturiko gizon eta emakume askeez osaturiko mundu berriaren aldeko borrokan lanabes preziatua –dela esanez-, behar beharrezko balore, ideia eta ezagutzen transmisiorako”. “Memoria historikoa galdu bagenu –bota du zentral anarkosindikalistak- ordezkagarritasuna, hauteskundeak, liberatuak eta dirulaguntzen zurrunbiloan alferrik galduriko beste sindikatu ofizial bat baino ez ginateke izango”.


EH Bildu kezkatuta dago Pedro Muguruza etorbidearen izena aldatzeko tramiteak hasteko mozioa osoko bilkuran aho batez onartu eta 7 hilabetera oraindik ez delako horretarako pausorik eman. Iazko irailaren 25ean egindako osoko bilkuran honako testu hau onartu zen: “Pedro Muguruza kalearekin dagoen eztabaida mahai honetara (bizikidetza mahaira) eraman eta kontakizun horren barruan herritarrei ere galdetzea zer nahiko luketen egin kale izen horrekin”.\nElgoibarko ezker subiranistaren ustez, 2020. urtean gauden honetan eta sinbolo frankista guztiak ezabatzea agintzen zuen Memoria Historikoaren Legea onartu zenetik 13 urte igaro direrenean, Elgoibarren oraindik ere Pedro Muguruza bezalako frankista batek kalea izatea onartezina da. Frankismoaren erreferentziazko arkitektoa eta Gorte frankisketatan diputatua izan zen Muguruza. Bere lanen artean dago Erorien Harana. Muruguza Madrilen jaio zen, nahiz eta bere familia Elgoibarkoa izan. Kaleak frankista baten izena edukitzeaz gainera, plaka falangista handi bat dago oraindik. Bestalde, Muguruzak gure udalerriko seme kutuna izaten jarraitzen du -hala da oraindik ere Frantziako diktadorea-. Gure udalerrian jarraitzen duen beste ikur frankista Morkaiko gurutzea da.\nElgoibarko EH Bilduk uste du beharrezkoa dela frankismoari erreferentzia egiten dion guztia gure udalerritik kentzea, eta, beraz, hasiera ona izango litzateke erdiguneko kale honen izena aldatzea. EH Bilduk, bere mozioan, izen bat proposatu du, "Martxoak 8 etorbidea", Emakumearen Eguneko mobilizazioetan sortu zen herri-proposamenarekin bat eginez.\nEH Bilduk bere mozioan gogorarazi du beharrezkoa dela kalearen izena aldatzeko mekanismoak aktibatzea. Gaia Bizikidetza Batzordean lantzen hasteko eskatu du. Halaber, izen berriaren inguruan proposamenak jasotzeko edo ekarpenak egiteko, prozedura irekitzea eskatu du ezker subiranistak.


2009koak | Kulturak\n2010(e)ko urtarrilaren 2a at 17:36\nNik euskal disken artean Bizardunak-ena nabarmenduko nuke. Haize freskoa!\n2010(e)ko urtarrilaren 3a at 3:37\nXarnege taldeak ere hemen egon beharko luke. Edo Maialen Errotabehereren zuzeneko kontzertuak. Itoitz suite edo Xabi San Sebastianen lanak ere. Oreka TX… hainbertze dagoenez. Maita eta goza ditzagun denak.\n2010(e)ko urtarrilaren 4a at 16:11\nIgandeko Berria-n argitaratutakoa osatze aldera, aipatutako sei diskoez gain, beste batzuk ere aipatuko nituzke, aurten entzun ditudanen artean\nAnimal Collective ‘Merryweather Post Pavillion’\nBill Callahan ‘Sometimes I Wish We Were an Angel’\nThe Pains of Being Too Pure At Heart\nAnari ‘Irla izan’\nJoseba Irazoki ‘Euria ari du’\nMcEnroe ‘Tu nunca moriras’\nRuper Ordorika ‘Haizea garizumakoa’\nYo La Tengo ‘Popular songs’\nNeko Case ‘Middle cyclone’\nExtraperlo ‘Desayuno continental’\nThe Black Heart Procession ‘Six’\nSonic Youth ‘The Eternal’\nWilco ‘Wilco (the album)\n2010(e)ko urtarrilaren 4a at 16:15\nWilco, Neil Young eta Buit to Spill ditut gogoan.\nFilmak eta telesailak.\nThe Wire (nahiz eta hau hasi berria dudan…)\n2010(e)ko urtarrilaren 4a at 17:07\nEskerrik asko gomendioengatik. Urtekoak irakurtzeko, entzuteko, ikusteko urte amaierako aholkuen esperoan egoten garenok biziki eskertzen ditugu horrelakoak.\nOndo egongo litzateke Kultura saileko beste kide batzuek ere gomendioak egitea. Esate baterako, gustura irakurriko nituzke Ainara Gorostitzuren liburu-gomendioak, literaturari buruz idazten dituen artikuluen lerro-arteek asko esaten dute eta haren gustuaz.\n2010(e)ko urtarrilaren 7a at 9:19\nAdos aipatzen dituzuen gehienekin.\nHarribitxi bat gomendatu nahi nuke,\n2010(e)ko urtarrilaren 7a at 10:17\nLehenik eta behin, argitu behar dut iaz argitaratutako euskarazko liburuen artetik gutxi batzuk baino ez ditudala irakurri, eta balitekeela irakurri gabe ditudan liburu ugarien artean ale bikainik egotea. Baina irakurritakoen artean Bernardo Atxagaren “Zazpi etxe Frantzian” da, dudarik gabe, gehien gustatu zaidana.\nIdazle-idazle baten aitzakiarik gabeko lana iruditu zait Atxagaren iazko nobela. Ez zaio “Obabakoak” bezain barrutik atera, ez da “Obabakoak” bezain bide-urratzailea, ez da euskal literaturaren mugarri izango; baina irakurlea bereganatzeko berezko dohainak dituen nobelagile trebe batek arduraz eta zorroztasunez egindako lan sendoa iruditu zait.\nAnjel Lertxundiren “Zoaz infernura, laztana” nobelarekin badu parekotasunik, nire ustez, Bernardo Atxagaren “Zazpi etxe Frantzian”ek: bata bezala bestea, ez dira beren egileen obrarik funtsezkoenak, beharrezkoenak, ezinbestekoenak, baina idazlea ona denean…\nIrati Jimenezen “Nora ez dakizun hori” ere nabarmentzeko moduko liburua iruditu zait. Aitortu behar dut hotz samar utzi nauela, ez naizela banpiroen istorioen batere zalea, eta nobelako pertsonaia batzuen samurtasun onberak halako atzerakada bat eragin didala zenbait pasartetan. Baina liburuak izan duen harrera ona arrazoizkoa delakoan nago hala ere, Jimenez zer kontatua izateaz gain nola kontatu ere ondo asmatzen duen nobelagilea baita.\n2010(e)ko urtarrilaren 8a at 18:14\nPelikulen artean El secreto de sus ojos aipatuko nuke, nire ustez urteko onena. Eta atzetik, Inglorious bastards, Frost-Nixon, Up…\n2010(e)ko urtarrilaren 9a at 13:00\nLiteraturaz hitz egin ondoren, eranskin txiki bat musikaz. Bitxia bada ere, iaz Youtuben entzun nuen batez ere musika, irudia minimizatuta, ordenagailuan bestelako lanetan aritzen nintzen bitartean. CDrik eta binilorik ia-ia ez dut ukitu ere egin.\nYoutubeko nire soinu-bidaietan gustukoen izan ditudan kantuen zerrendatxo bat prestatu dut, bi ataletan banatua:\n1) aurretik ezagutzen ez nituen kantuak: “Song for a blue guitar” (Red House Painters), “Waitin\n2010(e)ko urtarrilaren 11a at 17:52\nZerrenda egitean, nire buruan buelta gehien eman dituzten liburuak aipatuko ditut. Euskaraz irakurri dudan 2009ko libururik onena, ziurrenik Bernardo Atxagaren “Zazpi etxe Frantzian” izango da. Lehen ehun orriak idazle handi batenak iruditzen zaizkit, oso onak, baina gero uste dut tramari ez diola ondo eusten. Baina gehien gustatu zaidana Fermin Etxegoienen “Autokarabana” izan dela uste dut, bai behintzat buelta gehien eman dizkiodan liburua. Horrez gain, Mikel Peruarenaren “Ez obeditu inori” eta Irati Jimenezen “Nora ez dakizun hori” oraindik irakurri gabe ditudala, narratiba baino, uste dut poesiarekin geldituko naizela, bai Xabi Bordaren “Gulliverren lokarriak” eta bai Oier Guillanen “Eskuen sustraiak” poemarioek zer pentsatua eman didaten aleak dituzte.\nErderaz irakurritakoen artean, hasi berri dudan Charlotte Rocheren “Zonas h


Platerkada makarroia irentsi ondoren, ogi zati handi batekin ezabatu ditu Mikelek tomateak platerean utzitako arrastoak. Horren zain nengoen, bada, ni, inguruan, hegan … Alferrik, ordea, ogia makarroien bidelagun egin duenean, edalontzian zeukan freskagarria edan, eta korroskada ozen batez eman baitio amaiera bazkariari. Sofan etzan eta aharrausika hasi da. Traganarrua zirudien aharrausietako batek xurgatu nau. Neu izan behar Mikelen bazkariari falta zitzaion proteina!\nMurtxikatu ez, baina listuaz mela-mela eginda utzi nau; orduantxe etorri zait gogora, behin, eskola hartan, irakasleak digestioaz zer esan zien ikasleei, eta, bat-batean, larritu egin naiz, neure burua Mikelen digestio-prozesuan ikusi baitut, bete-betean sartuta.\nLagun bat eraikuntza bat eraisten aurkituko bazenute, eta, eraistearen arrazoiaz galdetuta, erantzungo balizute eraiki zenean erabilitako materialak – zementua, harea, ura, burdina, egurra, pintura … − berreskuratu nahi dituela, beste zerbait eraikitzeko, zer pentsatuko zenukete lagun horretaz? Zoratuta dagoela, ezta? Bada, antzeko zerbait egiten dugu guk, egunero, elikagairen bat ahoan sartzen dugun bakoitzean.\nElikagai oro mantenugaiz osatua dago; hau da, karbohidratoz, proteinaz, gantzez, bitaminaz edota mineralez − horiek dira mantenugaiak −. Eta digestio aparatuaren egiteko nagusia elikagai oro mantenugairik sinpleenetan deskonposatzea (apurtzea, ez eraldatzea) da, gure gorputzak horiek erabiliz bere beharrak bete ditzan.\nElikagaia ahoan sartzen denean hasten da digestioa …\nHara! Hortxe nago, bada, ni, eta, teoria egiaztatzen bada, txikituta amaituko dut.\nListuaz blaituta irristadan igaro ditut Mikelen faringea eta esofagoa. Urdailean harrapatu ditut makarroiak ore bihurtuta – irakasleak bolo deitzen zion ore horri −; ni ere boloaren parte egin naute; gero, urin gastrikoekin dutxatu gaituzte eta irakasleak kimo deitzen zion ahi bihurtu. Duodenoan hango eta hemengo urinekin eta behazunarekin beste dutxa bat hartu, eta birrinduta heste meharra zeharkatzera; handik, odolera pasatzen joan gara, poliki-poliki: karbohidratoak glukosa bihurtuta, eta proteinak aminoazido. Gure taldean denek amaitu dute glukosa izaten neuk izan ezik.\nOdolera iritsi bezain pronto basokada kafesnea jariatu digu pankreak. Argi samarra begitandu zait, esnetan kafetan baino gehiago duena, alegia. Gero, irakasleak esandakoa gogoan, ohartu naiz ez dela kafesnea izan, baizik eta pankreak ekoizten eta jariatzen dituen hormona biren nahastea: intsulina (esnea) eta glukagoia (kafea).\nPankreak modu orekatuan ekoizten eta jariatzen dituenean intsulina eta glukagoia, oso ondo konpontzen dira elkarrekin; ezin hobeto kontrolatzen dute apetitua, eta pozik mantentzen dute garuna. Intsulinaren zeregin behinena odolean dagoen glukosa maila jaistea da eta glukagoiarena, berriz, igotzea. Intsulinak odolean atzemandako glukosa gibelean metatzen du, eta glukagoiak gibeletik askatu, garunak haren premia daukanean; izan ere, garuna glukosaz baino ez da elikatzen.\nKarbohidratoek bultzatzen dute pankrea intsulina ekoiztera eta jariatzera, eta proteinek glukagoiaz beste horrenbeste egitera. Antzeko proportzioan ekoitzi eta jariatuz gero, bata eta bestea, dena doa ongi. Baina zer gertatuko litzateke, digestioan odolera heltzen den glukosa (karbohidrato) kopurua aminoazidoena (proteina) baino handiagoa balitz? Pankreak glukagoia baino intsulina gehiago ekoitzi eta jariatuko lukeela.\nZein proportziotan dauden glukosa eta aminoazidoak odolean, horretantxe daude intsulina eta glukagoia pankreak jariatzeko prestatzen duen kafesnean. Hortik kafesne argia jariatu izana guri, Mikelek jan duen karbohidrato (makarroiak) kopurua, proteina (eulia) kopurua baino askoz handiagoa izan baita.\nIkustekoa izan da ere intsulinaren lan egiteko modua. Intsulinak, glukosa maila jaisteko, gibelera eta giharretako zeluletara jo du, esanez: “Har ezazue glukosa odoletik eta meta ezazue zeuen biltegietan”. Giharretako zelulek eta gibelak bete egin dute mandatua, baina biltegi mugatuak dituztenez, glukosa kantitate bat odolean geratu da; orduan, intsulinak gantzei eman die glukosa hondakin hori metatzeko agindua: hortik, mitxelinak.\nIntsulinak bere lana bukatu duenerako, glukosa maila odolean puntu kritiko batetik behera jaisten hasita egon da, eta garuna glukosa eskatzen, hori baino ez baitu hartzen. Glukosa gibelean metatuta eduki arren, hori askatzeko adina glukagoirik egon ez denez − kafesne argiak kafe gutxi −, protestaka hasi da garuna. Ernegatzen eta haserre jaiki da Mikel siestatik, goseak iratzarrita. Molestatzea da garunaren protestatzeko modu naturala.\nHorren aurrean, ohiko eran erantzun du Mikelek: karameluak eta galletak janda; hau da, karbohidrato gehiago irentsita. Jaki horien digestioa arina denez, zer apurtu handirik ere ez dagoelako, laster iritsi dira odolera glukosa bihurtuta. Orduan, garunak, eskerronez, baretu egin du protestaldia, eta, une batez, bederen, ongi sentitu da Mikel; baina pankrea hasita dago intsulina jariatzen odolera glukosa maila jaisteko. Beraz, laster izango da, berriro ere, haserre, gose … Eta horrela egun guztian. Jesus, Maria eta Jose, beti jan eta beti gose!\n“Beti jan eta beti gose” esaldiak, paradoxikoa dirudien arren, ez du paradoxikotik ezer ere; ez, behintzat, karbohidratoek eta proteinek intsulina eta glukagoi hormonen ekoizpenean eta jariapenean duten eragina ezagututa.\nAspalditik zekiten nutrizioan adituek gramo bat karbohidratotan gramo bat koipetan baino kaloria gutxiago zegoela; orduan, arrazonamendu hau zabaldu zuten munduan barrena: karbohidratoak gehituz eta koipeak kenduz, argaldu egin behar duzu, nahitaez. Hainbat pertsonak jarraitu zuen aholkua; harrezkero, inoiz baino lodi gehiago dago munduan.\nNon egin zuten huts adituek? Ez zekiten karbohidratoek zelan eragiten zuten intsulinaren ekoizpenean; ez eta intsulina zela karbohidrato soberakinak gantzetan metatzen zituena ere.\nHurrengo bizitzan gizakia banintz, jakingo nuke zer egin otorduen artean goserik ez izateko, eta, bide batez, mitxelinak saihesteko: karbohidratoak eta proteinak proportzio berean jan, eta kito.


Iruñako aldizkariak edukiak herritarren artean modu parte-hartzaile batean egitea proposatzen du, egoera hau nola bizi duten kontatuz.\nHerritarren parte-hartzea eta dibertsioa sustatzeko ekimena, herritarrentzako erronken bitartez. Horietako erronka bat, Velázquez, Tiziano, Rembrandt edo Van Gogh bezalako pintoreen obrak irudikatzean datza, etxetik eta modu informal batean.\nAbian jarri duten beste erronka bat herriko argazki zaharrak bilatzea eta partekatzea da. Horietan iruzkinak, anekdotak... gehitu daitezke.\nBOTIKA ETA ELIKAGAIEN BANAKETA BEREZIA\nElikagaiak eta botikak etxez etxe banatzeko zerbitzua, behar duten adinekoentzat.\nAZOKA ZURE ETXEAN\nGaubeako Azokako ekoizleen produktuak etxera eramateko zerbitzua, pertsona guztientzat.\nVILLANAÑEKO IRUDI ZAHARRAK BILTZEKO DEIA\nCallarranas Gazteen Kultur eta Jolas Elkarteak argazki zaharren erakusketa bat antolatu du, horretarako, Villanañeko argazki zaharrak dituzten herritarren parte-hartzea eskatzen dute\nYoga online ikastaroak, konfinamenduan zehar herritarren bizi kalitatea hobetzeko.\nMENDEKOTASUNA DUTEN PERTSONENTZAKO TELEFONOA\nKonfinamenduan zehar mendekotasun egoeran dauden pertsonei laguntza eskaintzeko zerbitzua (erosketak egin, farmaziara joan, telebista-kanal sintonizatu, larrialdiko konponketa txikiak...).\nBerantevilla-ko udalaren sare sozialetatik oroimen ariketak egiteko fitxak lortu daitezkeen web orrialde bat eskaintzen da konfinamenduan zehar oroimena lantzen jarraitzeko. https://ejerciciosdememoria.org/\n12 orria 12 orritik


Baratzean oraindik aldatu gabe ditut. Nire bihotzeko fruituak. Ameriketatik ekarriak; ondo ekarriak, alajaina. Geure herriko erriberetan ematen dira onenak. Finak, samurrak, leunak, sotilak... Piperrez ari naiz, Capsicum sp; ez edozein piperrez, ordea. Bada makina bat, lodi, luze, zakar, pottolo, gozo, gorri, sua darionik... Niri bera gustatzen: pipermina. Mehe luze txorrotx pinpirina. Pipermina hemen garatua da, Ameriketatik auskalo noiz ekarri eta urtetan bertoko baldintza ekologikoetara, klima eta lurrera, egokituz sortu den aldaera bat da. Ekotipoa deitzen dena, hemengoa. Geurea, gure kulturak sortua.\nBaratzean oraindik ez ditut landareak jarriak, eta dagoenerako jaten ari naiz. Gure herriko erribera oparoetan bere laborantza hedatua eta berari buruzko jakintza izugarria izanagatik nekeza zen santaixabeletako jaiak baino lehenago eskuratzea. Eta jaietan zituenak ederki finolatzen zuen... Lehenbiziko onddoak kalera paseatzera ekartzen dituenak edo udazkeneko aurreneko angulak erakusten dituenaren paretsu. Bada, aurten marka hautsia dut: maiatzaren 11 izan dut herriko estreinako piperminen dasta. Gordinei lehen koskadizoak eta gero frijituak, holaxe ditut gustukoen. Lehen ez bezala orain negutegietan egiten dira piperminak. Askoz garestiagoa da lana, baina merezi du, noski merezi duela. Dozena eurotik gora eskatzeko asmotan da piperzalea kiloko eta konturatzerako eskuz aldatuko direla iruditzen zait. Uda puri-purian, ekoizpena bere gorenean denean hiru eta bost euro artean ibiliko da. Orain arte hala izan da behintzat...\nAurten eguraldiak hartua duen martxarekin ez dakit zer atarramentu izango dugun. Negutegikoak jaten eta baratzekoak landatu gabe... Giro lehorxeagoak etorriko al dira! Bestela baratzeetan jai dugu, eta jaietan ere beste urteetan halako hiru ordaindu behar.\nMendeko hamahirugarren urte honi xelebre usaina hartzen hasia nago. Hona beste erakuskari bat: egundo udazkenean besterik jan izan ez dudan perretxiko bat ere dastatua dagoenerako, galanpernak maiatzaren 16an. Fruitu urte eskasa izango denaren tankera ematen diot. Ondo bidez, udazkenean hitz egingo dugu.


Hizkuntza errealitatearen berri emateko gida turistentzat. Noticias de Navarra\nHizkuntza errealitatearen berri emateko gida turistentzat\nBaztan, Bortziriak eta Malerrekako Euskara Zerbitzuek argitaratu dute\nAitor Arotzena - Miércoles, 5 de Abril de 2017 - Actualizado a las 06:09h\nLiburuxkaren azala. (Utzitakoa)\neuskara- Baztango, Bortzirietako eta Malerrekako euskara zerbitzuek elkarlanean eskualde hauetara datozen turistentzako eta bisitarientzako argitalpena prestatu dute eskualdean euskarak duen presentzia nabarmentzeko eta turistei euskarara hurbil daitezen gonbidatzeko.\nEskualde hauetako promozio turistikoa lantzen denean, bertako paisaia, baliabideak, kultura, ohiturak eta tokiak kontuan hartzen dira. Baina ez da berdin jokatzen hizkuntzarekin, eta euskara ere bada Baztan, Malerreka eta Bortzirien marka. Gabezia horri aurre egin nahian hiru eskualdeetako euskara zerbi-tzuek, Uraren Bailarak eta Baztan Bidasoa Turismo Elkargoaren laguntzarekin, argitalpen bat banatuko dute bisitarien artean.\nArgitalpenak Baztan, Bor-tziriak eta Malerrekako hiz-kuntza errealitatearen berri ematen duen azalpentxo bat dakar euskaraz, gazteleraz, frantsesez, katalanez eta ingelesez. Azalpen horretan azpimarratzen da eskualde horietan euskara hizkuntza bizia dela, eta horrez gain bisitariei ahal duten neurrian euskara erabiltzeko gonbita egiten zaie. Horretarako oinarrizko hiztegi bat erantsi da, gaztelera, frantsesa, katalana eta ingelesera itzulia. Horrekin batera QR kode bat agertzen da, www.hiztegitxoak.euorrialdera eramaten duena;bertan euskarako hiztegia hizkuntza gehiagotara itzulia aurki daiteke (eta alderantziz).\nArgitalpen honen 25.000 ale egin dira, eta Aste Santutik aurrera egonen da hiru eskualdeetako turismo bulego eta toki turistiko garran-tzitsuenetan. Edozein kasutan, turismo arloko edozein eragilek argitalpenaren ale batzuk eskuratu nahiko balitu, nahikoa luke hiru eskualdeetako edozein euskara zerbitzurekin harremanetan jar-tzearekin.\nAisialdia eta Gastronomia GidaTtipi-Ttapa aldizkariak, bere aldetik, Baztan-Bidasoa, Mendialdea eta Xaretako Aisialdia eta Gastronomia Gida argitaratu berri du. Bertan, inguru honetako 130 bat jatetxe, ostatu, komertzio eta aisialdirako enpresen eskain-tzaren berri ematen da 90 orrialdetan (azkeneko edizioetan baino 30 gehiago, aldi honetan Leitzaldeko eta Urumealdeko informazioa ere bildu dutelako), bakoitzak eskaintzen dituen berezitasunak eta zerbitzuak azalduz hiru hizkuntzatan, euskaraz, gaztelaniaz eta frantsesez. 8.000 ale argitaratu dira, ohi baino 1.000 gehiago, turistak ibiltzen diren tokietan banatu direnak, jendeak har dezan eta bazkaltzeko edo afaltzeko plana egiten lagungarri izateko. Era berean, iragarkia jarri duen jatetxe-ostatu bakoitzean ere utzi dira ale batzuk bezeroen artean banatzeko.\n50º aniversario del Nuevo Colegio de Lekaroz\nExposición de Francisco Escudero